title: Tylyaho

text: Postitoimisto on täytetty vähintään 200-300 pöllöllä, jotka vaihtelevat suurista harmaapöllöistä pieniin pöllösiin (jotka toimittavat "paikalliskuljetuksia"). Ne huhuilevat värikooditetuissa hyllyissään. Hyllyt on värikooditettu sen perusteella, kuinka nopeasti pöllöt saapuvat määränpäähänsä.


title: Tylyaho

text: Rääkyvä Röttelö () on Harry Potter -kirjoissa esiintyvä, Tylyahon velhokylän laitamilla sijaitseva hylätty mökki, jonka ovet ja ikkunat on yhtä ikkunaa lukuun ottamatta laudoitettu umpeen.


title: Tylyaho

text: Rakennusta pelätään ja sen uskotaan olevan koko Britannian kummittelevin rakennus, koska pitkään sieltä kuului täydenkuun aikana öisin kirkumista ja valitusta.


title: Tylyaho

text: Tosiasiassa Dumbledore hankki rakennuksen turvapaikaksi ihmissudeksi muuttuvalle Remus Lupinille. Taloon johtavan salakäytävän suulle istutettiin vaarallinen Tällipaju. Kelmit eli James Potter, Peter Piskuilan ja Sirius Musta onnistuivat kuitenkin keksimään kuinka Tällipaju jähmetettiin. He muuttuivat kaikki eläimiksi pitääkseen seuraa ystävälleen Remusille - näin siksi ettei ihmissusi käy eläinten kimppuun. James, Sirius ja Peter opettelivat luvattomasti animaageiksi pystyäkseen muuttumaan niin suuriksi eläimiksi, että pystyisivät mielestään pitämään ihmissuden kurissa. James muuttui hirveksi ja Sirius suureksi koiraksi, ja näin Remus pääsi ulkoilemaan myös sutena. Peter muuttui rotaksi päästäkseen helposti Tällipajun ohi painamaan juurikyhmyä, joka jähmetti pajun.


title: Tylyaho

text: Azkabanin vangissa Rääkyvästä Röttelöstä tulee suuri osa kirjan juonta Sirius Mustan palatessa koulun maille. Hän raahaa Ron Weasleyn ja tämän lemmikkirotan, Kutkan, Röttelöön tappaakseen Kutkan. Paljastuu, että Kutka on animaagi nimeltä Peter Piskuilan, Mustan entinen ystävä, joka kavalsi Potterit Voldemortille; rikoksen josta Mustaa syytettiin aiemmin.


title: Tylyaho

text: Severus Kalkaros kohtaa kohtalonsa Rääkyvässä Röttelössä Voldemortin käärmeen Naginin tappaessa hänet teoksessa Harry Potter ja kuoleman varjelukset.


title: Tylyaho

text: Sekon pilapuoti () myy pilailu- ja jekkutarvikkeita, jotka pystyvät "täyttämään Fredin ja Georgen villeimmätkin unelmat." Kauppa suljetaan kuudennessa kirjassa. Fred ja George olivat suunnitelleet ostavansa kaupan, mutta muuttivatkin mielensä kun Tylypahkan oppilailta evättiin vierailut kylään Voldemortin uudelleensyntymisen jälkeen.


title: Tylyaho

text: Sianpää () on Aberforth Dumbledoren omistama pubi Tylyahossa, joka vetää usein puoleensa epätavallisempia asiakkaita kuin Kolme luudanvartta ja moni sen asiakkaista piilottaa kasvonsa. Pubin oven yläpuolella riippuu ruosteisessa kannattimessa kolhuinen puukyltti, jonka kuvassa villisian irti leikattu pää valuu verta valkealle kankaalle. Pubi itsessään on saastainen: sen lattia on lian peittämä ja ikkunat ovat niin paksun töhnän peitossa, että sisälle pääsee vain hyvin vähän valoa. Pääkerroksessa on vain yksi huone, mutta ylemmissä kerroksissa on useampia huoneita. Harry huomaa, että pubi haisee vahvasti vuohilta.


title: Tylyaho

text: Pubin huonosta maineesta huolimatta Sianpää on ollut useiden "Harry Potter" -maailman tärkeiden tapahtumien tapahtumapaikkana. Majatalo oli vuoden 1612 maahiskapinan päämaja. Muutamaa kuukautta ennen Harryn syntymää Sibylla Punurmio paljasti Dumbledorelle ennustuksen Voldemortista ja Harrysta kesken työhaastattelunsa, Kalkaroksen kuunnellessa ennustuksen alun. Hagrid voitti pubissa laittoman lohikäärmeen munan (Norbertin), lyötyään vetoa valepuvussa olleen Voldemortin kanssa. "Feeniksin killassa" Albuksen kaartin ensimmäinen kokous pidetään salaa Sianpäässä. Se toimii myös alaikäisten Tylypahkan oppilaiden evakuointipaikkana Tylypahkan taistelun aikana. Lapset lähetetään Tarvehuoneen kautta Sianpäähän Ariana Dumbledoren kuvan kautta. Tylypahkan taistelun aikana Sianpää on myös jäljellä olevien Feeniksin killan ja Albuksen kaartin jäsenten kokoontumispaikka ennen taistelua Voldemortia ja kuolonsyöjiä vastaan.


title: Tylyaho

text: Tylyahon rautatieasema () on Tylypahkan lähin asema; Tylypahkan pikajuna pysähtyy asemalle matkustettuaan King's Crossin asemalta. "Harry Potter" -elokuvasarjan Tylyahon asemalle sijoittuvat kohtaukset kuvattiin Goathlandin kylässä sijaitsevalla North Yorkshire Moors Railwayn asemalla, joka rakennettiin vuonna 1865. Rowlingin kuvitelmissa Tylyahon rautatieasema ei ole Tylyahon kylässä, vaan järven vastakkaisella puolella.


title: Tylyaho

text: Velhovaatehtimo Hepene () myy vaatteita. Velhovaatehtimo Hepenellä on Tylyahon lisäksi liikkeet myös Lontoossa ja Pariisissa. Liike on täynnä outoja kauppatavaroita ja on ilmeisesti erikoistunut outoihin ja epätavallisiin sukkiin.


title: Tylyaho

text: Aberforth Dumbledore on Tylypahkan rehtorin, Albus Dumbledoren, pahamaineinen veli ja hän oli ennen Ariana Dumbledoren kuolemaa tämän lempiveli. Hän on myös Tylyahossa sijaitsevan Sianpää-pubin baarimikko. Aberforth on Feeniksin killan alkuperäinen jäsen, mutta hän on hyvin piileskelevää ja syrjäänvetäytyvää sorttia. Vauhkomieli sanoo Aberforthin olevan hieman omituinen luonteeltaan. Aberforthin Suojelius on muodoltaan vuohi.


title: Tylyaho

text: Nuorempana Aberforth yritti estää veljeään lähtemästä Grindelwaldin matkaan, mistä syntyneen riidan seurauksena Grindelwald langetti kidutuskirouksen Aberforthiin. Syntyneessä kaksintaistelussa Ariana sai surmansa ja Aberforth katkaisi välinsä Albusiin. Aberforth ei antanut Albusille anteeksi ennen kuin Harry kertoi hänelle Albusin katuneen tapahtunutta koko elämänsä ajan. Myöhemmin Aberforth oli antanut Mundungus Fletcherille elinikäisen porttikiellon pubiinsa ja heittänyt Severus Kalkaroksen ulos, mikä esti häntä kuulemasta kokonaan Harry Potteria koskevaa ennustusta Albusin ja Punurmion ollessa Sianpäässä.


title: Tylyaho

text: Myöhemmin Aberforth käytti sopimatonta loitsua vuoheen ja joutui lehdistön käsiin. Myöhemmin Aberforth oli läsnä Albus Dumbledoren hautajaisissa. Teoksessa Harry Potter ja kuoleman varjelukset Aberforth auttaa ratkaisevalla tavalla Harrya, Ronia ja Hermionea pääsemään Tylypahkaan huomaamatta. Hän myös huijasi kuolonsyöjiä väittämällä hänen aiheuttaneen hälytyksen ja hänen Suojeliuksensa olleen se, jota käytettiin Ankeuttajiin ja jonka he olivat nähneet. Paljastui että Aberforth oli ostanut Mundungusilta Sirius Mustan taikapeilin, josta Aberforth tarkkaili Harrya säännöllisesti ja oli lähettänyt Dobbyn pelastamaan Harryn Malfoyden kartanosta. Aberforth oli myös luonut pubinsa kautta salaisen reitin Tarvehuoneeseen, jota kautta hän oli toimittanut ruokaa ja vettä oppilaille, jotka olivat piileskelleet Tarvehuoneessa Carroweja. Myöhemmin Aberforth kukisti Augustus Rookwoodin Tylypahkan taistelussa.


title: Tylyaho

text: Rita Luodiko () (s. 1951) on noitalehti Päivän Profeetan juorutoimittaja. Hän asuu Tylyahossa. Luodikolla on itsestäänkirjoittava sähäkkä sitaattisulkakynä, joka kirjoittaa aina vain valheellisempia juttuja. Hän tekee Harry Potterista nolon lehtijutun teoksessa "Harry Potter ja liekehtivä pikari", mikä oli osasyynä siihen ettei Cornelius Toffee uskonut Harrya, kun hän kertoi Voldemortin palanneen. Luodiko oli nuorempana läsnä Igor Irkoroffin oikeudenkäynnissä ja kirjoitti kirjan "Armando Dippett - Mestari vai Ääliö".


title: Tylyaho

text: Luodiko on myös rekisteröimätön animaagi ja osaa muuttua koppakuoriaiseksi. Näin hän voi lennellä vaikka minne etsimään jutun juurta huomiota herättämättä. Hermione Granger saa kuitenkin selville hänen salaisuutensa ja uhkaa paljastaa sen, mikäli Rita kirjoittaa enää yhtään valheellisia lehtijuttuja Harrysta, Ronista tai itsestään.


title: Tylyaho

text: Teoksessa Harry Potter ja Feeniksin kilta Hermione pakottaa Luodikon kirjoittamaan Harry Potterista todenmukaisen artikkelin Saivartelija-lehteen. Myöhemmin Rita oli läsnä Dumbledoren hautajaisissa, mikä suututti Harrya.


title: Tylyaho

text: Kirjassa Harry Potter ja kuoleman varjelukset Rita Luodiko kirjoittaa kirjan nimeltä: "Albus Dumbledoren Elämä ja Valheet". Kirja kyllä liioittelee ja valehtelee - eikä vain hiukan: tapahtuneet tosiasiat esitetään siinä lievimmilläänkin värittyneestä ja yksipuolisesta näkökulmasta. Myöhemmin paljastui että Luodiko oli haastatellut Bathilda Bagshotia, joka oli kertonut hänelle Dumbledoresta totuusseerumin vaikutuksen alaisena. Voldemortin kuoleman jälkeen Luodiko kirjoitti kirjan Harrysta, mikä oli vain neljänneksen todenperäinen. Myöhemmin Luodiko kirjoitti kirjan nimeltä "Kalkaros - Pahis vai Pyhimys". Vuonna 2014 Luodiko kirjoitti kirjan "Dumbledore's Army: The Dark Side of the Demob" ja oli läsnä Huispauksen mestaruusottelussa. Vuonna 2017 Luodiko kirjoitti kirjan "Man or Monster? The TRUTH about Newt Scamander".


title: Tylyaho

text: Luodikon hahmon epäillään olevan Rowlingin kannanotto eräitä yhtä hävyttömästi käyttäytyneitä tosielämän juorutoimittajia vastaan.


title: Tylyaho

text: Matami Rosmerta () on Tylyahossa sijaitsevan Kolme luudanvartta -nimisen pubin omistaja. Hänen pubinsa on suosittu paikka, ja oppilaat käyvät siellä juomassa kermakaljaa Tylyaho-viikonloppuina. Matami Rosmerta on myös ministeri Cornelius Toffeen ja Tylypahkan henkilökunnan ystävä. Jopa Ron Weasley on ihastunut häneen, vaikka ei sitä myönnäkään. Kolmannessa kirjassa Rosmerta oli vihainen ankeuttajien läsnäolosta koska ne pelottivat hänen asiakkaita pois. Rosmerta oli läsnä Minervan, Toffeen, Lipetitin ja Hagridin tapaamisessa, jossa he keskustelivat Siriuksesta.


title: Tylyaho

text: Teoksessa Harry Potter ja puoliverinen prinssi Draco Malfoy noituu Rosmertaan komennuskirouksen. Rosmerta itse komennutettuna komennutti Katie Bellin ja määräsi tämän viemään kirotun opaalikorun Dumbledorelle, mutta Katie vahingossa kosketti korua saaden kirouksen itseensä. Rosmerta myös myrkytti juoman, jonka hän oli antanut Kuhnusarviolle, mutta Ron saikin myrkytyksen itse juotuaan juomaa ja Harry pelasti hänet besoaarin avulla. Malfoy kommunikoi Rosmertan kanssa väärennettyjen kultakaljuunoiden avulla, jotka Draco oli kopioinut Hermionelta. Rosmerta myös antoi luudat Harrylle ja Dumbledorelle heidän palattua luolasta Tylyahoon ja kertoi Dracolle Harryn ja Dumbledoren saapumisesta tähtitorniin. Harry puhdisti Rosmertan maineen kerrottua muille totuuden hänestä. Ei ole tiedossa osallistuiko Rosmerta myöhemmin Tylypahkan taistelun loppuosaan Kuhnusarvion haettua lisäjoukkoja Tylyahosta.


title: Cs

text: Cs tarkoittaa seuraavia:


title: Shiroi senshi Yamato

text: Shiroi senshi Yamato (, ) on Yoshihiro Takahashin koiramanga. Se ilmestyi vuosina 1978–1989. Yamato ja sen omistaja Ryō lähtevät kotoaan päämääränään tulla taistelukoiramestareiksi. Matkalla he kohtaavat niin ystäviä kuin vihollisia aina tavallisista koirista gorillaan ja ihmisiä tappavaan jättiläisliito-oravaan. Sarja on hyvin raaka ja koiratappeluita ihannoiva.


title: Blake Edwards

text: William Blake Edwards (synt. William Blake Crump, 26. heinäkuuta 1922 – 15. joulukuuta 2010) oli yhdysvaltalainen elokuvaohjaaja ja -tuottaja, joka tunnetaan esimerkiksi Peter Sellersin kanssa tekemistään "Vaaleanpunainen pantteri" -komedioista. Muita hänen tunnettuja ohjauksiaan ovat "Aamiainen Tiffanylla" ja "10 – nainen kuin unelma".


title: Blake Edwards

text: Edwards oli naimisissa laulaja-näyttelijä Julie Andrewsin kanssa. Heillä on yhteensä viisi lasta. Kaksi vanhinta Jennifer ja Geoffrey ovat Edwardsin ensimmäisestä liitosta, keskimmäinen Emma Kate on Andrewsin ensimmäisestä liitosta ja kuopukset Amelia Leigh'n ja Joanne Lynnen pariskunta adoptoi Vietnamista 1970-luvun alussa.


title: Blake Edwards

text: Edwards on useissa elokuvissaan käyttänyt näyttelijöinä perheenjäseniään, ja ainoastaan Joanne ei ole koskaan esiintynyt missään Edwardsin elokuvassa. Lisäksi Edwards on kirjoittanut useita rooleja vaimolleen, jolle loi 1990-luvulla Broadway-version musikaalistaan "Victor/Victoria".


title: Blake Edwards

text: Viimeisinä vuosinaan Edwards vetäytyi elokuvanteosta ja siirtyi täyspainoisesti kuvanveiston ja maalaamisen pariin. Vuonna 2009 hänen töistään järjestettiin ensimmäinen julkinen näyttely.


title: Blake Edwards

text: Blake Edwards on saanut urastaan elokuvien parissa elämäntyö-Oscarin. Hän kuoli 88-vuotiaana joulukuussa 2010.


title: Vaaleanpunainen pantteri

text: Vaaleanpunainen pantteri () on Blake Edwardsin ohjaama komediasarja, jossa Peter Sellers esittää komisario Jacques Clouseauta. Vaaleanpunaisen pantterin kuuluisan tunnusmusiikin on säveltänyt Henry Mancini. Sarjan alkutekstien animaatio synnytti samannimisen piirroshahmon, joka sai oman animaatiosarjansa.


title: Vaaleanpunainen pantteri

text: Ensimmäisen Blake Edwardsin Pantteri-elokuvan pääosassa oli herrasmiesvaras sir Charles Lytton eli "Aave" (David Niven), joka metsästi kuuluisaa timanttia nimeltään Vaaleanpunainen pantteri. Timantin nimi johtui sen vaaleanpunaisesta väristä sekä sisällä olevasta, pantteria muistuttavasta rakennevirheestä. Elokuvan sivuhahmona oli Aavetta jahtaava hölmö ranskalainen poliisikomisario Jacques Clouseau (Peter Sellers). Clouseaun alkuperäisenä tarkoituksena oli toimia elokuvan koomisena kevennyksenä, ja roolia oli ennen Sellersiä tarjottu Peter Ustinoville. Sellersin Clouseau kuitenkin varasti huomion Nivenin Aaveelta, ja elokuvan jatko-osa rakennettiin Clouseaun ympärille.


title: Vaaleanpunainen pantteri

text: Pantteri-sarjan toinen ja monien mielestä paras elokuva. Blake Edwards ohjasi "Laukaus pimeässä" -elokuvan nopeasti Clouseaun hahmon innoittamana, ja se julkaistiin vain kaksi kuukautta ensimmäisen elokuvan jälkeen. Clouseau tutkii rikkaan pariisilaisen teollisuuspohatan kartanossa sattuvia salaperäisiä murhia ja puolustaa itsepintaisesti murhaajaksi epäiltyä kaunista sisäkköä (Elke Sommer). Elokuvassa myös esiteltiin kaksi keskeistä Pantteri-maailman hahmoa: ylikomisario Dreyfus (Herbert Lom), Clouseaun esimies, joka tulee vähä vähältä hulluksi alaisensa toilailujen takia, sekä Cato (Burt Kwouk), Clouseaun palvelija, jonka tämä on määrännyt hyökkäämään kimppuunsa milloin tahansa pitääkseen yllä itsepuolustustaitojaan.


title: Vaaleanpunainen pantteri

text: Clouseau-hahmon suosio poiki kolmannen elokuvan, jossa eivät kuitenkaan olleet osallisina Blake Edwards tai Peter Sellers. Elokuvan ohjasi Bud Yorkin ja Clouseauta näytteli Sellersin kieltäytymisen vuoksi Alan Arkin.


title: Vaaleanpunainen pantteri

text: Blake Edwards ja Peter Sellers palasivat Clouseaun maailmaan kymmenen vuoden tauon jälkeen. Juoni kiertyy jälleen Vaaleanpunainen pantteri -timantin varastamisen ympärille, ja mukana on myös sir Charles Lytton eli herrasmiesvaras Aave (jota näyttelee David Nivenin sijasta Christopher Plummer). Vaikka Vaaleanpunainen pantteri -timantti ei tämän jälkeen enää esiintynyt elokuvissa, se jäi silti elämään niiden nimissä; osasyynä tähän oli animoidun alkutekstipantterin saama suosio (kts. alempana) ja osasyynä se, että Vaaleanpunainen pantteri ja komisario Clouseau yhdistettiin toisiinsa.


title: Vaaleanpunainen pantteri

text: Blake Edwardsin ja Peter Sellersin neljäs Clouseau-elokuva. Ylikomisario Dreyfus tulee lopullisesti hulluksi, kidnappaa kuuluisan tiedemiehen ja uhkaa maailmaa hirvittävällä tuholla, ellei Clouseauta murhata. Clouseau yrittää löytää entisen esimiehensä ja estää tämän aikeet, kannoillaan lauma maailman kaikkien valtioiden lähettämiä salamurhaajia.


title: Vaaleanpunainen pantteri

text: Blake Edwardsin ja Peter Sellersin viides ja viimeinen yhteinen Clouseau-elokuva. Alamaailman johtaja Philippe Douvier (Robert Webber) päättää murhata Clouseaun tehdäkseen vaikutuksen New Yorkin mafiaan, jonka kanssa tekee huumekauppaa, ja luulee onnistuneensa, vaikka todellisuudessa Clouseaun sijaan surmansa saa tämän ryöstänyt transvestiittivaras. Maailma luulee Clouseaun kuolleen ja ylikomisario Dreyfus parantuu hulluudesta välittömästi. Oikea Clouseau vetäytyy maan alle ja päättää selvittää murhayrityksensä syyt.


title: Vaaleanpunainen pantteri

text: Peter Sellers menehtyi sydänkohtaukseen 1980, mutta Blake Edwards päätti jatkaa Pantteri-elokuvien sarjaa päätähden menetyksestä huolimatta. "Vaaleanpunaisen pantterin jäljillä" oli tekijöidensä mukaan tehty Sellersin kunniaksi: elokuvassa ystävät ja vihamiehet muistelivat salaperäisesti kadonnutta Clouseauta, ja väleihin on saksittu edellisten elokuvien materiaalista kohtauksia joissa Sellers esiintyi. Hurskaasta tarkoituksesta huolimatta Sellersin leski haastoi elokuvan tekijät oikeuteen edesmenneen miehensä työn ja maineen hyväksikäyttämisestä. Frederick sai korvauksia 1,5 miljoonaa dollaria.


title: Vaaleanpunainen pantteri

text: Blake Edwardsin toinen Pantteri-elokuva ilman Sellersiä keskittyy kadonnutta Clouseauta metsästävän clouseumaisen tyhmän etsivän (Ted Wass) ympärille. Lyhyesti valkokankaalla vilahtava Clouseau itse on käynyt plastiikkakirurgilla ja näyttää nyt Roger Moorelta. Elokuvassa esiintyy myös Vaaleanpunaisen Pantterin timantti ja ranskalainen herrasmiesvaras, Aave, jotka tulivat tunnetuiksi aiemmista elokuvista.


title: Vaaleanpunainen pantteri

text: Blake Edwardsin viimeinen Pantteri-elokuva, pääosassa Clouseaun poika Jacques Clouseau Jr. (Roberto Benigni).


title: Golo

text: Golo voi tarkoittaa:


title: Laibao

text: Laibao on Kiinassa valmistettava Hebei Shuanghuan Auton automerkki. Joulukuussa 2003 esitelty Laibao SR-V samoin kuin myös Rabo SR-V ovat Honda CR-V:ä muistuttavia autoja, minkä vuoksi Honda on ryhtynyt oikeustoimiin. Laibao SR-V maksaa Kiinassa vähittäin ostettuna kolmasosan tai korkeintaan puolet varustelusta riippuen siitä, mitä Honda CR-V.


title: Honda CR-V

text: Honda CR-V on Hondan valmistama kaupunkimaastoauto, jonka valmistus aloitettiin vuonna 1996. Sitä muistuttavia kiinalaiskopioita ovat Chery Automobilen valmistama Tiggo, Laibao SR-V ja Rabo SR-V, ja Honda nosti valmistajaa vastaan oikeusjutun. Toinen sukupolvi tuli myyntiin vuonna 2002, kolmas 2007 ja neljäs 2012. Viides sukupolvi tulee markkinoille vuonna 2017. Kolmas sukupolvi koki faceliftin vuonna 2010, ja mallistoon lisättiin dieselautomaatti.


title: Turun raitioliikenne

text: Turun raitioliikenne oli raitiotiejärjestelmä, jota käytettiin vuosina 1890–1972 Turun joukkoliikenteessä. Turun ohella raitioliikennettä on Suomessa ollut Helsingissä ja Viipurissa.


title: Turun raitioliikenne

text: Turussa oli toiminnassa ensin hevosraitiotie vuosina 1890–1892 ja sähköraitiotie vuosina 1908–1972. Sähköraitiotietä liikennöi vuodet 1890–1892 Turun Ratatieyhtiö, vuosina 1908–1918 Elektricitätswerk Åbo Aktiengesellschaft, vuosina 1919–1949 Turun raitiotielaitos ja vuodesta 1949 alkaen Turun kaupungin liikennelaitos. Raitioliikenne saavutti suurimmat käyttäjämääränsä 1940-luvulla, minkä jälkeen käyttäjämäärät hiljalleen laskivat. Raitiotieverkko oli laajimmillaan 1960-luvulla, jolloin käytössä oli neljä linjaa. Raitiotieliikenteen alasajo aloitettiin 1960-luvun lopussa, jolloin kaupunki autoistui ja raitioteiden purkaminen kuului ajan henkeen. Raitioliikenteen lakkauttamisen jälkeen kaupungin sisäistä liikennettä alkoivat hoitaa linja-autot.


title: Turun raitioliikenne

text: Raitiotieverkko rajoittui Turussa lähinnä kaupungin keskustan ruutukaava-alueelle, eikä sitä laajennettu 1950- sekä 1960-luvulla rakennettuihin lähiöihin. Tuolloin joukkoliikennettä pidettiin tilapäisenä ratkaisuna.


title: Turun raitioliikenne

text: Toimivan raitioliikenteen lakkauttamista on myöhemmin pidetty virheenä. 2000-luvulla Turussa onkin kartoitettu raitioliikenteen aloittamista uudelleen pikaraitiotien muodossa.


title: Turun raitioliikenne

text: Uusien liikennetapojen kehittäminen tuli 1800-luvun lopulla ajankohtaiseksi kaupunkien kasvaessa. Hevosraitiotietä yritettiin perustaa Suomeen jo 1870-luvulla, mutta vasta keväällä 1889 Suomen ensimmäiselle hevosraitiotielle anottiin lupaa Turun kaupunginvaltuustolta. Kreivi August Armfeltin johtama hanke eteni nopeasti, ja rakennustyöt alkoivat jo samana vuonna.


title: Turun raitioliikenne

text: Liikennöinti aloitettiin vuoden 1890 toukokuussa, ja lokakuussa reitti ulottui satamasta Linnankadun ja Tuomiokirkkosillan kautta Akatemiakadulle.


title: Turun raitioliikenne

text: Hevosraitiotietä liikennöi yhtiö nimeltä "Spårvägsaktiebolaget i Åbo" ("Ratatieyhtiö Turussa"). Matka maksoi 15 penniä. Maksusta sai alennusta hankkimalla samalla kertaa useampia 15 pennin arvoisia poletteja. Poletissa on teksti 15.p. Niitä tunnetaan sekä pyöreitä että neliöön muotoon leikattuja.


title: Turun raitioliikenne

text: Vuonna 1891 ratatieyhtiö aloitti myös omnibusliikenteen. Yksi omnibuslinja vei Fleminginkadulta Ruissalon sillalle. Toinen linja kulki raitiotien päätepysäkiltä Akatemianhuoneen luota Hämeen tullille. Kumpikin omnibusmatka maksoi 10 penniä.


title: Turun raitioliikenne

text: Hevosraitiotien liikennöinti oli alkuun kannattavaa, mutta lopulta menojen suuruus yllätti yhtiön. Myöskään matkustajamäärä ei ollut riittävä. Koska laitteiston kunnossapitokustannukset olivat korkeat eikä kaupunki antanut taloudellista tukea, liikennöinti jouduttiin lopettamaan lokakuussa 1892. Liikennöinnin vuoroväli oli tuolloin 10 minuuttia ja radan kokonaispituus 3,5 kilometriä.


title: Turun raitioliikenne

text: Yhtiö ajautui vararikkoon joulukuussa 1892. Talousongelmien lisäksi yhtiö kärsi myös henkilökunnan väärinkäytöksistä. Seitsemän konduktöörinä toiminutta 12–16 vuoden ikäistä nuorukaista tuomittiin rangaistavaksi näpistelystä.


title: Turun raitioliikenne

text: Sähköistetyt raitiotiet levisivät Eurooppaan 1890-luvulla, vaikka niiden ilmassa kulkevat sähköjohdot herättivät aluksi vastustusta maiseman muuttumisen takia. Turussa raitiotien uudelleen aloittaminen tuli mahdolliseksi, kun väkiluku nousi ja Elektriska Aktiebolag AEG perustettiin. Hanketta lähti viemään eteenpäin ruotsalais-saksalainen organisaatio. Kaupunki myönsi sille toimiluvan liikennöintiin 40 vuodeksi, minkä lisäksi kaupungilla oli oikeus lunastaa yhtiö itselleen kymmenen vuoden jälkeen ja joka viides vuosi tämän jälkeen. AEG siirsi toimiluvan myöhemmin Elektricitätswerk Åbo Aktiengesellschaft -nimiselle saksalaisyhtiölle.


title: Turun raitioliikenne

text: Sähköraitiotieliikenne alkoi Turussa joulukuussa 1908, jolloin kaupungissa toimi kahdeksikon muotoinen rata ja linja Kanavaniemestä Puistokadulle. Linjat yhdistettiin jo kolmen kuukauden käytön jälkeen. Matkustajamäärät nousivat aina ensimmäiseen maailmansotaan asti, jolloin liikennöintiyhtiö ja sähkölaitos takavarikoitiin valtiolle saksalaisten omistajasuhteiden johdosta. Sodan aikana matkustajamäärät nousivat merkittävästi, kun kansalaiset olivat joutuneet luopumaan polkupyöristä niukkuuden myötä.


title: Turun raitioliikenne

text: Sodan jälkeen, vuonna 1919, liikennöinti siirtyi kaupungille ja raitiotiestä alettiin käyttää nimitystä Turun Raitiotielaitos. Samalla rataverkon laajennukseksi tehtiin lukuisia aloitteita. Vuonna 1920 sähkölaitoksella sattui kuolonuhreja vaatinut räjähdys, minkä takia raitiotie oli pysähdyksissä lähes kolme kuukautta. Seisokki edesauttoi raitiotiekaluston uusimista, mutta rataverkon uusimiseen ei kuitenkaan ollut varoja.


title: Turun raitioliikenne

text: Turussa aloitettiin 1920-luvulla myös säännöllinen linja-autoliikennöinti. Samalla raitiotien matkustajamäärä väheni, mihin vaikutti myös linjaston pienuus ja huono kunto. Raitiotieliikennöinnin tarpeellisuutta jouduttiin miettimään ja vaihtoehtoina nähtiin linjaston laajentaminen tai linja-autoverkkoon keskittyminen. Kaupunginvaltuusto perusti selvitystyötä varten liikennekomitean, joka päätti lopulta, että raitiotiestä tulisi kaupungin ensisijainen liikennöintiväline eikä kunnalliseen linja-autoverkostoon ollut tarvetta. Sähkölaitoksen ja raitioteiden toiminta erotettiin hallinnollisesti vuonna 1930, ja raitioteiden nimeksi muutettiin Turun kaupungin Raitiotielaitos.


title: Turun raitioliikenne

text: Rataverkon laajennustyöt alkoivat 1930-luvulla, kun rakentaminen oli edullista taloudellisen laman vuoksi. Vuosien 1930–1933 aikana verkoston pituus kaksikertaistui, minkä myötä matkustajamäärät kaksinkertaistuivat ja linja-autoliikennöinti menetti markkinaosuuttaan. Verkostoa laajennettiin ensin muun muassa Itäiselle Pitkäkadulle sekä myöhemmin Nummenmäelle vuonna 1934.


title: Turun raitioliikenne

text: Toisen maailmansodan alettua raitiotien matkustajamäärät nousivat merkittävästi, kun linja-autot jouduttiin luovuttamaan armeijalle ja polttoainetta säännösteltiin. Erityisesti talvisodassa kaupungin raitiotieverkko kärsi ilmapommituksista ja kuljettajapulasta, jota helpottamaan koulutettiin naiskuljettajia.


title: Turun raitioliikenne

text: Vuosina 1945–1947 Turun raitioliikenteen käyttäjämäärät olivat korkeimmillaan, kun sillä tehtiin parhaimmillaan yli 28 miljoonaa matkaa vuodessa. Vuoden 1950 alussa aloitettiin kaupungin sisäinen linja-autoliikenne, jota alettiin ajaa kolmihaaraisella linjalla. Tämä vaikutti raitiotieverkkoon, sillä Puutarhakadulle suunniteltua linjaa ei rakennettu.


title: Turun raitioliikenne

text: Raitiotielinjastoa uudistettiin vuosina 1949–1950 siten, että keskustan pääreitti siirrettiin Eerikinkadulle. Syynä tähän oli Aurakadun kiskojen huono kunto sekä Linnankadulla ja Puistokadulla sijainneiden vaihtoasemien liikenneonnettomuudet. Uudistus aiheutti myös keskustelua raitiotieliikenteen supistamisesta. 1950-luvulla Euroopassa vastustus raitioteitä kohtaan olikin yleistä.


title: Turun raitioliikenne

text: Vuonna 1950 raitiovaunuissa kokeiltiin ensimmäistä kertaa kuljettajarahastusta, jolloin erillisestä rahastajasta olisi voitu luopua ja säästää kustannuksia. Kokeilu päätettiin kuitenkin lopettaa lyhyen ajan jälkeen. Kaupungin yleiskaavaehdotus valmistui vuonna 1952, ja siinä määriteltiin kaupungin tuleva kasvu ja uusien asuinalueiden sijoittuminen. Ehdotuksen mukaan raitiotieliikenne tulisi lopettaa vuoteen 1980 mennessä, koska henkilöautojen määrä kasvaisi kolminkertaiseksi ja raitiovaunut tukkisivat autojen täyttämän keskustan pysähtymisillään ja hitaudellaan. Lopulta kaavaa ei kuitenkaan hyväksytty.


title: Turun raitioliikenne

text: Turun liikennelaitoksella oli mittavia raitiotieverkon laajennussuunnitelmia vielä 1950-luvulla, jolloin verkkoa haluttiin rakentaa pikaraitiotienä Raision sekä Kaarinan rajoille ja kaupungissa Itäharjuun. Lähes kaikki ehdotukset kuitenkin hylättiin asemakaavaosaston ja apulaiskaupunginjohtajan vastustuksen myötä. Uusi linja Korppolaismäkeen saatiin kuitenkin tehtyä.


title: Turun raitioliikenne

text: Raitiotien laajennusmahdollisuuksia ja sen muuttamista kannattavaksi liiketoiminnaksi tutkinut toimikunta antoi 1959 lausuntonsa. Toimikunnan mukaan verkoston laajentaminen silloisissa oloissa oli mahdotonta, mutta toisaalta toimikunta oli myös perehtynyt siihen, miten toiminnasta saataisiin jälleen tuottavaa. Raportille ei kuitenkaan annettu suurta arvoa eikä mihinkään toimenpiteisiin ryhdytty.


title: Turun raitioliikenne

text: 1950-luvun loppuun mennessä raitioverkon kalustoa oli kuitenkin saatu nykyaikaistettua huomattavasti. Puolet kalustosta, radasta sekä koko raitiotievarikko oli saatu uusittua. Siitä huolimatta rataverkkoa ei laajennettu kaupungin uusille asuinalueille eikä ensimmäisiin kerrostalolähiöihin, vaan nämä reitit oli annettu linja-autoliikenteelle.


title: Turun raitioliikenne

text: 1960-luvulla Turun kaupungin kaupunki- ja liikesuunnittelun lähtökohta oli, että jokaisella perheellä on auto, ja lähiöiden jalankulku- ja pyöräilyverkostot rakennettiin lähinnä lasten käyttöön. Joukkoliikenteen käyttö väheni 1960-luvulla merkittävästi samalla kun henkilöautojen määrä kasvoi. Raitiotieverkosto oli ollut pitkään koskemattomana sen jälkeen, kun sitä oli pidennetty vuonna 1956, ja se oli yksinkertaiselta pituudeltaan 17,9 kilometriä.


title: Turun raitioliikenne

text: Turun kaupungin liikennelaitoksen käyttöinsinööri teki vuonna 1961 selvityksen raitiotieliikenteen lakkauttamisesta. Selvityksessä ehdotettiin, että liikennöinti lakkautettaisiin vuoteen 1980 mennessä, mutta varsinaista syytä lakkautukselle ei kerrottu. Huhtikuussa 1962 käyttöinsinööri esitteli lautakunnan kokouksessa liikennelaitoksen kehitysohjelmansa ja esitti raitioteiden lopettamista vuoteen 1972 mennessä. Keskustelun päätteeksi lautakunta päätyi ehdottamaan kaupunginhallitukselle liikennöinnin lopettamista. Tämän uskottiin parantavan liikennelaitoksen taloutta, vaikkei linja-autoliikenteelle ollut laskettu kannattavuusnäkymiä.


title: Turun raitioliikenne

text: Keväällä 1962 kaupunginhallitus asetti virkamiestoimikunnan, jonka tehtävä oli valmistella raitiotien lakkauttamista, eikä sen kehittämistä tai säilyttämistä tutkittu. Toimikunnan mukaan henkilöautojen määrä lisääntyisi ja raitiovaunut tukkisivat liikenteen. Lisäksi raitioliikenteeseen olisi tarvittu uutta henkilöstöä eläköitymisen vuoksi. Toimikunta teki lokakuussa 1962 vierailumatkoja raitioteitä lakkauttaneisiin kaupunkeihin Ruotsiin ja Saksaan. Vaikka esimerkiksi Norrköpingissä raitiotiehen oli panostettu paljon, toimikunta ei juurikaan tutkinut kaupungin rataverkkoa. Keväällä 1963 toimikunta julkaisi loppupäätelmänsä. Raportissa ei vieläkään paneuduttu toiminnan kehittämiseen, vaan se käsitteli lähinnä raitiotien lopettamisprosessia.


title: Turun raitioliikenne

text: Liikennelaitoksen kehittämisohjelma käsiteltiin keväällä 1963 ensimmäistä kertaa kaupunginhallituksessa. Päätöstä raitiotieliikenteen lakkautuksesta ei kuitenkaan tehty heti, vaan kesällä 1964 se jätettiin lepäämään vaalien ajaksi. Vaalien jälkeen kaupunkiin valittiin uusi kaupunginhallitus ja kaikkiin lautakuntiin uudet jäsenet. Uusi kaupunginhallitus asetti ensi töikseen komitean, jonka piti ajaa liikennelaitoksen kehittämisohjelma läpi. Kesällä 1965 kaupunginhallitus oli lopulta saanut aikaan esityksen raitiotieliikenteen lakkauttamisesta, ja kaupunginvaltuusto päätti yksimielisesti lakkauttaa raitiotieliikenteen linjan numero 1. Tämän jälkeen oli tarkoitus siirtyä asteittain pois raitiotieliikenteestä.


title: Turun raitioliikenne

text: Lakkautuspäätöksen jälkeen raitiotieliikenteen kalustoa ei haluttu uusia ja välttämättömätkin korjaukset yritettiin välttää. Samalla raitioliikennettä korvaamaan hankittiin nopeasti uusia linja-autoja. Ne pystyivät suuremman akselipainon vuoksi kuljettamaan enemmän matkustajia, mutta toisaalta ne olivat liian painavia Turun maapohjalle, koska katuja ei ollut kestopäällystetty. Katuverkko jouduttiin päällystämään asfaltilla.


title: Turun raitioliikenne

text: Turun raitiotien linja 1 lakkautettiin maaliskuussa 1967 ja korvattiin linja-autolla, minkä jälkeen matkustajamääri laski 22 prosentilla. Kaupunginhallituksen asettama uusi liikennelaitoksen toimikunta totesi myös vuonna 1969, että matkustajamäärät laskevat 800 000 matkalla vuodessa. Tästä huolimatta toimikunta ehdotti raitiotieliikenteen lakkautuksen nopeuttamista. Myös kaupungin yleiskaavatoimikunta painosti kaupunginhallitusta lakkauttamaan linjan 2 nopeammalla aikataululla. Lakkautusta aikaistettiinkin kahdella vuodella vuoteen 1972.


title: Turun raitioliikenne

text: Kansalaisten keskuudessa alettiin 1970-luvulla myös vastustaa raitioliikenteen lakkauttamista, lähinnä nostalgiasyistä ja matkailun takia. Myös ympäristötietoisuus nousi. Vastustajat eivät kuitenkaan lopulta kuitenkaan pystyneet estämään lakkautusta. Liikennelaitoksella haluttiin nopeuttaa liikennöinnin lakkautusta kustannussäästöjen takia. Linja 2 lakkautettiinkin jo toukokuussa 1972 ja korvattiin linja-autoilla. Viimeiseksi jäänyt linja 3 ajettiin viimeisen kerran 1. lokakuuta 1972 vaunulla numero 38.


title: Turun raitioliikenne

text: Kaupungin periaatteena oli, että lakkautuksen takia ketään ei tulisi irtisanoa, vaan raitioliikenteen henkilöstö pyrittiin sijoittamaan uudelleen liikennelaitoksessa tai kaupungin muissa tehtävissä. Monet kuljettajat saivat töitä linja-autonkuljettajina.


title: Turun raitioliikenne

text: Antero Alun mukaan Turun raitiotieliikenteen lakkautusta on jälkikäteen pidetty virhepäätöksenä. Lakkauttamisen vuoksi kaupunki menetti toimivan liikennejärjestelmän, jonka edut ja mahdollisuudet tulivat pian lakkautuksen jälkeen ilmi. Raitioteiden lakkauttaminen vähensi matkustajamääriä, vaikkakin palvelutaso säilyi samanlaisena.


title: Turun raitioliikenne

text: Kaupungin päättävät elimet eivät koskaan arvioineet kokonaisuutena kustannuksia, joita syntyi raitioliikenteen lakkauttamisesta ja sen korvaamisesta linja-autoilla. Tehdyissä laskemissa ei otettu huomioon sitä, että katuja piti vahvistaa linja-autoliikennettä varten eikä niissä harkittu vaihtoehtoa luopua erillisistä rahastajista raitiovaunuissa. Katujen kunnostaminen, kalustohankinnat sekä uuden varikon rakentaminen osoittautuivat odotettua kalliimmaksi. Koko raitiotieverkon tilalle jouduttiin rakentamaan 1970-luvun loppuun mennessä uusi katuverkko, joka kesti linja-autoliikennöinnin. Liikennelaitoksen toiminta pysyi tappiollisena lakkautuksesta huolimatta, ja toimivaa kalustoa sekä kallis rataverkko hävitettiin.


title: Turun raitioliikenne

text: Ohessa on esitetty Turun raitiotieliikenteen käyttäjämäärät vuosilta 1909–1972. Ainoastaan vuonna 1972 kaupungin liikennelaitoksen linja-autoliikenteessä oli enemmän matkustajia (9 161 530) kuin raitiotieliikenteessä. Vertailuna vuonna 2015 Turussa tehtiin kaupungin sisäisiä matkoja linja-autoliikenteessä 20,2 miljoonaa.


title: Turun raitioliikenne

text: Turun raitiovaunuissa ei ollut virallista tyyppimerkintää, koska luultavasti sekä vaunukalusto että numerosarjat olivat tarpeeksi yhtenäisiä, jotta vaunut voitiin vaivatta tunnistaa vaununumeroista. Varsinaisten vaunujen lisäksi liikenteessä oli myös perävaunuja, joita liikennöitiin kaksi- ja neliakselisina. Perävaunujen tarve nousi erityisesti 1930-luvulla, ja niitä hankittiin ensisijaisesti Suomesta.


title: Turun raitioliikenne

text: Ensimmäisten hevosraitiovaunujen raideleveys oli 1 436 mm, mikä oli käytännössä normaali raideleveys. Vaunut toimitti ruotsalainen Atlas, mutta niiden alkuperäisenä mallina oli yhdysvaltalaisen John Stephensonin valmistama vaunu. Ensimmäisistä vaunuista on jäänyt verrattain vähän kuva-aineistoa, mutta niiden tiedetään olleen eri värisiksi maalattuja.


title: Turun raitioliikenne

text: Sähköisen raitiotieliikenteen alkaessa raideleveydeksi vakiintui Turussa Helsingin tapaan 1 000 mm. Koska liikennöinnin toimilupa oli saksalaisella AEG:llä, vaunut hankittiin yhtiön yhteistyökumppanilta, ASEA:lta. Vuosina 1908 ja 1909 tilatut vaunut olivat tyypillisiä ruotsalaisvaunuja, joissa oli 18 istumapaikkaa.


title: Turun raitioliikenne

text: Liikennöinnin lakkautuksen jälkeen valtaosa vaunuista myytiin paikalliselle romuliikkeelle, joka irrotti niistä kaiken käyttökelpoisen. Tämän jälkeen vaunut yleensä poltettiin. Osa vaunuista luovutettiin Turun alueen lastentarhoille leikkivälineiksi. Lisäksi vaunuja luovutettiin kahdelle museoyhdistykselle ja myytiin Hotelli Aulangolle. 2000-luvun alussa 91:stä Turussa liikennöineestä vaunusta oli säilynyt 12.


title: Turun raitioliikenne

text: 1990-luvulla heräsi mielenkiinto kunnostaa vanhoja vaunuja museoraitiotietä varten Tukholman tapaan. Linjavaihtoehtona vuoden 1997 vetoomuksessa oli Satama–Puutori. Tavoitteeksi asetettiin tuolloin liikennöinti toukokuun ja elokuun välillä. Myöhemmin ehdotettiin lyhyempää linjaa välille Martinsilta–Turun linna. Tämän museoraitiotien pituus olisi ollut alle kaksi kilometriä ja se olisi suunnattu lähinnä matkailijoille. Toiminta olisi kuitenkin ollut kannattavaa, mikäli matkustajia olisi ollut päivittäin 150–250. Turun kaupunginhallitus päätti vuonna 2005, että museoraitiotien toteutus- sekä rahoitusmallit selvitettäisiin kesään 2006 mennessä, mutta hanke ei edennyt pidemmälle.


title: Turun raitioliikenne

text: Pikaraitiotie nousi Turussa puheenaiheeksi 1990-luvun alussa, jolloin ”Raitiovaunut takaisin” -liike piti kaupungissa yleisötilaisuuden. Tuolloin ehdotettiin pikaraitiotietä välille Runosmäki–Keskusta–Kaarina. Liikennöinnin uskottiin olevan taloudellisesti kannattavaa. Vuonna 1992 esitettiin yhteiskaavallisessa yhteistyössä Naantalista Turun kautta Piikkiöön ulottuvaa rataverkkoa. Vuonna 1997 kansalaisjärjestöt ehdottivat pikaraitiotietä vetoomuksessaan. Turun kaupunginhallitus päätti vuonna 2000 yleiskaavassa, että aluevaraukset Uudenmaankadun sekä Satakunnantien mahdollista pikaraitiotietä varten tulee selvittää.


title: Turun raitioliikenne

text: Vuonna 2002 tehdyn pikaraitiotien selvityksen pohjalta Turun, Kaarinan, Naantalin ja Raision kaupungit päättivät varata pikaraitiolinjalle tilaa kaavoituksessa. Turun kaupunginhallitus päätti vuotta myöhemmin selvittää pikaraitiotien toteuttamis- sekä rahoitusedellytykset.


title: Turun raitioliikenne

text: Turun raitiotien yleissuunnitelma käynnistyi tammikuussa 2013, ja huhtikuussa kaupunginhallitus asetti suunnitelmalle tavoitteet. Alustavien suunnitelmien mukaan liikennöinti voisi alkaa 2020-luvulla. Selvitystä tehtiin yhdessä Tampereen kanssa. Huhtikuussa 2015 valmistuneessa pikaraitiotien yleissuunnitelmassa Turkuun suunniteltiin kaksilinjaista raitiotietä välille Runosmäki–Matkakeskus–Kauppatori–Varissuo ja Matkakeskus–Skanssi.


title: Novokuznetsk

text: Novokuznetsk () on kaupunki Tomin yläjuoksulla Kemerovon alueella Etelä-Siperiassa Venäjällä. Novokuznetsk on noin 550 000 asukkaallaan Kemerovon alueen suurin kaupunki.


title: Novokuznetsk

text: Kaupunki perustettiin alkujaan kasakkalinnoitukseksi vuonna 1618 ja sen alkuperäinen nimi oli "Kuznetsk". Tästä pikku kaupungista kehittyi alueensa merkittävin teollisuuskeskus 1930-luvulla. Vuosina 1931–1932 kaupungin nimenä oli "Kuznetsk-Sibirski". Vuonna 1932 kaupunki nimettiin Stalinin mukaan "Stalinskiksi" ja vuonna 1961 se sai nykyisen nimensä.


title: Novokuznetsk

text: Oheinen taulukko kuvaa Novokuznetskin kaupungin väkiluvun kehitystä.


title: Novokuznetsk

text:
Novokuznetsk sijaitsee Kuznetskin teollisuusalueella. Kaupungissa on teräs-, metalli-, kone- ja kemianteollisuutta. Lisäksi läheisyydessä on kivihiilikaivoksia.
Novokuznetskista on rautatieyhteydet Kemerovoon, Barnauliin, Abakaniin ja Taštagoliin.


title: Novokuznetsk

text: Kaupungista kotoisin oleva, vuonna 1949 perustettu jääkiekkojoukkue Metallurg Novokuznetsk pelaa Venäjän ja Itä-Euroopan jääkiekkoliiga KHLssä.


title: Resistance Records

text: Resistance Records on valkoihoisten valtaa kannattava niin sanottu White Power -levy-yhtiö, joka tuottaa, myy ja promotoi valkoisten nationalistien tekemää musiikkia ja muita oheistuotteita. Se myös julkaisee Resistance Magazine -lehteä. Resistance Records toimii National Alliancen tytäryhtiönä.


title: Resistance Records

text: George Burd perusti levy-yhtiön Windsorissa, Kanadan Ontariossa vuonna 1993. Se omistaa myös useita pienempiä levy-yhtiöitä, tunnetuimpia ovat black metal -musiikkia julkaisevat levy-yhtiöt Cympophane ja Unholy Records.


title: Resistance Records

text: Resistance Recordsia ei pidä sekoittaa sveitsiläiseen Resistance Productions anarkisti-punk -levy-yhtiöön.


title: Za ruljom

text: Za ruljom () on huhtikuussa 1928 ilmestymisensä aloittanut yksi Venäjän vanhimmista ja maan johtava autolehti ja kustantamo. Toisen maailmansodan aikana sen julkaiseminen keskeytyi ja ensimmäinen sodanjälkeinen numero ilmestyi 1956. 1971 levikki oli noin kaksi miljoonaa kappaletta, 1989 4 900 000.


title: Za ruljom

text: Kustantamon muita julkaisuja ovat Moto (Moottoripyörä) vuodesta 1991, Avtokatalog (Autoluettelo) vuodesta 1992, Limuzin (Limousine) vuodesta 1996. Internetiin Za ruljom tuli 1999.


title: Za ruljom

text: Vuodesta 2000 alkoi ilmestyä Svoim silam -lehti (Omin voimin), 2001 alueellinen Za ruljom-Region ja 2002 Kupi avto (Osta auto).


title: Iisalmi–Ylivieska-rata

text: Iisalmen–Ylivieskan radalla tarkoitetaan Suomen rataverkon osuutta Iisalmesta Pyhäjärven kautta Ylivieskaan. Rataosan pituus on 154,4 kilometriä. Rataosaa kutsutaan myös "Kyösti Kallion radaksi". Rata kulkee valtatien 27 rinnalla.


title: Iisalmi–Ylivieska-rata

text: Rataosuus on yksiraiteista ja sähköistämätöntä rataa, joka tullaan sähköistämään muutaman vuoden kuluessa. Liikenteenohjaus on keskitetty Ylivieskaan. Rataosan liikenteenohjaus hoidetaan ns. radio-ohjauksen avulla, jossa liikenneohjaaja kääntää vaihteet ja turvaa kulkutiet sähköisesti ja antaa kulunvalvonnan, opastinnäyttöjen sekä rautatien linjaradion avulla junille liikkumisluvat.


title: Iisalmi–Ylivieska-rata

text: Vuonna 2006 rataosan taajamajunaliikennettä alettiin hoitaa Dm12-kiskobusseilla. Veturivetoisia taajamajunia korvaavia kiskobussivuoroja on päivittäin kaksi kappaletta suuntaansa.


title: Iisalmi–Ylivieska-rata

text: Rataosuus avattiin liikenteelle useassa osassa. Ensin valmistui osuus Iisalmesta Kiuruvedelle, joka otettiin käyttöön vuonna 1923. Loppuosuus avattiin liikenteelle kolmessa osassa vuonna 1925 seuraavasti: Kiuruvesi–Pyhäsalmi, Pyhäsalmi–Haapajärvi ja viimeisenä Haapajärvi–Ylivieska.


title: Iisalmi–Ylivieska-rata

text: Rataosuus erkanee Iisalmen–Ylivieskan radalta Pyhäsalmen rautatieaseman itäpuolella Pyhäkummun erkanemisvaihteelta ja päättyy Pyhäkummun ratapihalle Pyhäkummun kaivoksen luokse. Rataosuus palvelee yksinomaan kaivoksen liikennetarpeita, ja sen pituus erkanemisvaihteelta Pyhäkummun ratapihan kauimmaiseen pisteeseen on 2,6 kilometriä.


title: Iisalmi–Ylivieska-rata

text: Iisalmi–Ylivieska-radan toiminnallisuuden parantamishankkeen yleissuunnitelma valmistui tammikuussa 2012. Suunnitelmassa esitetään, että radalle rakennetaan kolme uutta liikennepaikkaa: Lapinsalmi, Karvoskylä ja Raudaskylä, sekä parannetaan nykyisiä liikennepaikkoja. Lisäksi Iisalmeen ollaan toteuttamassa kolmioraide helpottamaan liikennöintiä Kontiomäen radalle. Suunnitelma sisälsi myös radan sähköistyssuunnitelman.


title: Iisalmi–Ylivieska-rata

text: Tärkein syy radan kehittämiselle on odotettavissa oleva voimakas raideliikenteen kasvu ja siitä aiheutuva ratakapasiteetin puute Kainuussa sijaitsevasta kaivostoiminnasta johtuen.


title: Iisalmi–Ylivieska-rata

text: Hallitus vahvisti maaliskuussa 2012, että Iisalmi–Ylivieska-radan parantaminen ja sähköistäminen aloitetaan nykyisellä hallituskaudella viimeistään vuonna 2015. Hankkeeseen on varattu 90 miljoonaa euroa.


title: Tšita

text: Tšita () on Taka-Baikalian aluepiirin pääkaupunki Ingodan ja sen lisäjoen Tšitan yhtymäkohdassa Kaakkois-Siperiassa Venäjällä, Baikaljärvestä itään.


title: Tšita

text: Venäläiset perustivat Tšitan 1653 ja kaupunki siitä tuli 1851. Kaupunki toimi 1800-luvulla karkotuspaikkana. Tšita oli Taka-Baikalian oblastin pääkaupunki vuoteen 1917 asti. Venäjän sisällissodassa alue oli Japanin tukeman kasakka-atamaani Grigori Semjonovin hallitsema 1918–1920. Vuonna 1920 Tšitasta tuli Kaukoidän tasavallan pääkaupunki. Kaupunki liitettiin Neuvosto-Venäjään 1922, jonka jälkeen se kuului Itä-Siperian maakuntaan. Tšitan alue perustettiin vuonna 1937, ja sen nimi muutettiin nykyiseksi Taka-Baikalian aluepiiriksi vuonna 2008.


title: Tšita

text: Tšitassa on kone-, kemian-, nahka-, metsä-, tekstiili- ja elintarviketeollisuutta. Se on myös merkittävä kaivoskaupunki, joka tuottaa kivihiiltä, kultaa, rautaa, volframia ja molybdeeniä.


title: Tšita

text: Kaupunki on Siperian radan varrella ja sieltä haarautuu rata Kiinaan ja Mongoliaan. Kaupungissa on myös tärkeä lentokenttä.


title: Tšita

text: Kaupungissa on lääketieteellinen instituutti ja teknillisiä oppilaitoksia.


title: HOS

text: HOS oli kroatialaisen äärioikeistolaisen Hrvatska Stranka Prava (HSP) -puolueen sotilaallinen siipi Jugoslavian hajoamissotien alkuvaiheissa. Puolisotilaallisen HOS:n ja Kroatian kansalliskaartin välillä oli suuria kahnauksia. Dobroslav Paraga, HSP:n johtaja pidätettiin marraskuussa 1991. HPS/HOS:ta pidetään toisen maailmansodan aikaisen ustashan seuraajana. Ustasha terrorisoi ja tappoi Kroatian juutalaisia ja Serbian ortodokseja tavalla jota natsitkin kauhistelivat. HOS ei käyttänyt aseistettuja panssariajoneuvoja kuten Kroatian kansalliskaarti ZNG, sen kilpailija. HOS teki sissi-iskuja ja jalkaväkihyökkäyksiä serbisissejä ja Jugoslavian liittoarmeijaa vastaan sekä puolusti joitakin Kroatian kyliä.


title: Geely

text: Geely Group, täydellisemmältä nimeltään Zhejiang Geely Holding Group Co., Ltd., on eräs Kiinan suurimpia yksityisiä autonvalmistajia. Vuonna 2015 yhtiö raportoi valmistaneensa kaikkiaan 509 863 autoa (nousua edellisvuoteen). Tuotantomääriltään yhtiö lukeutuu Kiinan kymmenen suurimman autonvalmistajan ryhmään. Yhtiön valmistama Geely GC9 -automalli nimettiin Kiinassa vuoden 2016 autoksi. Tätä mallia myytiin 32 570 kappaletta vuoden 2015 aikana. Yhtiön myydyin automerkki (autosarja) oli kuitenkin Emgrand (204 800 myytyä autoa 2015), erityisesti suosittiin mallia Emgrand EC7.


title: Geely

text: Yhtiömuodoltaan Geely on julkinen osakeyhtiö, ja yhtiön osake noteerataan Hongkongin pörssissä (0175). Vuonna 2015 talouslehti Fortune asetti yhtiön sijalle 477 viidestäsadasta maailmanlaajuisesti Fortune Global 500 -listallaan tarkastelemastaan suuriyrityksestä.


title: Geely

text: Vuonna 2000 Geely Group perusti Pekingiin yksityisen yliopiston, jonka englanninkielinen nimi on Geely University. Geely aloitti autojen kokoamisen Iranissa vuoden 2004 lopulla ja allekirjoitti toukokuussa 2005 sopimuksen malesialaisen yhteistyökumppanin kanssa aikoen valmistaa yhdessä 30 000 autoa vuoden 2005 loppuun mennessä. Geely osti ruotsalaisen Volvo-henkilöautot yhdysvaltalaiselta Fordilta. Kauppa varmistui maaliskuussa 2010. Helmikuussa 2013 Geely Group osti Lontoon taksiyhtiön. Geely investoi samalla uusien Lontoon taksiautojen kehittelyyn ja tuotantoon.


title: Geely

text: Geely Groupin automerkit tai -mallisarjat olivat vuoden 2016 alussa: Geely, Gleagle, Emgrand, Shanghai Maple ja Englon (Shanghai LTI).


title: Ed Belfour

text: Edward John ”Ed” Belfour (s. 21. huhtikuuta 1965 Carman, Manitoba, Kanada), lempinimeltään "Eddie the Eagle", on entinen kanadalainen jääkiekkomaalivahti ja olympiavoittaja.


title: Ed Belfour

text: Belfour syntyi ja varttui Carmanissa, Manitobassa. Hän pelasi vuodet 1982–1985 juniorikiekkoa Winkler Flyersin riveissä Manitoba Junior Hockey Leaguessa ennen siirtymistään Pohjois-Dakotan yliopiston joukkueeseen, jonka johdatti NCAA-mestaruuteen ensimmäisellä ja ainoalla yliopistokaudellaan 1986–1987. Belfour valittiin kauden jälkeen Western Collegiate Hockey Associationin (WCHA) ensimmäiseen tähdistökentälliseen ja NCAA:n mestaruusturnauksen tähdistökentälliseen.


title: Ed Belfour

text: Syyskuussa 1987 Belfour teki vapaana pelaajana sopimuksen NHL-seura Chicago Blackhawksin kanssa. Ensimmäisen ammattilaiskautensa hän pelasi kokonaan Chicagon silloisessa farmiseurassa Saginaw Hawksissa IHL:ssä ja seuraavan puoliksi Saginaw'ssa ja puoliksi Chicagossa. Hänet nimettiin vuonna 1988 IHL:n ensimmäiseen tähdistökentälliseen, minkä lisäksi hänet ja hyökkääjä John Cullen palkittiin liigan vuoden tulokkaan palkinnolla Garry F. Longman Memorial Trophylla. Belfour aloitti kauden Kanadan maajoukkueessa ja kauden lopulla hänet kutsuttiin takaisin Blackhawksin riveihin. Hän pelasi yhdeksässä ottelussa kevään 1990 NHL-pudotuspeleissä, joissa Blackhawks eteni konferenssifinaaleihin.


title: Ed Belfour

text: Kaudella Belfour nousi Blackhawksin ykkösmaalivahdiksi. Hän pelasi tuolla kaudella 74:ssä NHL:n runkosarjaottelussa, joista voitto-otteluja 43, ja hänen torjuntaprosenttinsa oli 91,0 ja päästettyjen maalien keskiarvonsa 2,47. Kauden jälkeen hänet palkittiin Calder Memorial Trophylla NHL:n vuoden tulokkaana, Vezina Trophylla parhaana maalivahtina, William M. Jennings Trophylla maalivahtina, jonka seura oli päästänyt kauden aikana vähiten maaleja sekä parhaan torjuntaprosentin perusteella jaetulla Trico Goaltender Awardilla. Hänet valittiin myös NHL:n tulokkaiden tähdistökentälliseen sekä liigan ensimmäiseen tähdistökentälliseen. Kaudella hän oli osaltaan johdattamassa Blackhawksia Stanley Cupin loppuotteluihin, joissa seura hävisi mestaruuden Mario Lemieux'n johtamalle Pittsburgh Penguinsille suoraan neljässä ottelussa. Belfour voitti William M. Jennings Trophyn Blackhawksin maalivahtina uudelleen vuosina 1993 ja 1995 sekä Vezina Trophyn vuonna 1993. NHL:n ensimmäiseen tähdistökentälliseen hänet valittiin toistamiseen vuonna 1993 ja toiseen tähdistökentälliseen ainoan kerran vuonna 1995.


title: Ed Belfour

text: Kaudella Belfourin, joka oli ollut viisi edellistä kautta Chicagon selkeä ykkösvahti, ja seuran toisen maalivahdin Jeff Hackettin välille syntyi kilpailuasetelma. Hackett nousi lopulta Blackhawksin ykkösvahdiksi ja Belfour kaupattiin kesken kauden San Jose Sharksiin. Sharks-kaupassa Chicagoon siirtyivät maalivahti Chris Terreri, puolustaja Michal Sýkora ja hyökkääjä Ulf Dahlén. Pelattuaan verrattain heikon loppukauden Sharksissa, Belfour siirtyi heinäkuussa 1997 vapaana agenttina Dallas Starsiin. Hän pelasi kaudella 61 ottelua uransa parhaalla päästettyjen keskiarvolla 1,88 ja kaudella hän oli johdattamassa joukkuettaan sen historian ensimmäiseen Stanley Cupin mestaruuteen. Stars voitti loppuottelusarjan Buffalo Sabresiä vastaan otteluvoitoin 4–2. Belfour sai kauden päätteeksi neljännen kerran urallaan William M. Jennings Trophyn, tuolloin yhdessä kakkosmaalivahti Roman Turekin kanssa. Stars pääsi Stanley Cupin loppuotteluihin myös kaudella , mutta hävisi tuolla kertaa mestaruuden New Jersey Devilsille. Belfour palkittiin vuonna 2000 Roger Crozier Saving Grace Awardilla runkosarjakauden parhaan torjuntaprosentin, 91,9, perusteella.


title: Ed Belfour

text: Kaudella Belfourin taso laski aiempiin kausiin nähden ja seuran toinen maalivahti Marty Turco pelasi tilastojen valossa häntä paremmin. Sama toistui selvemmin kaudella , jolla hänen torjuntaprosenttinsa laski ensimmäisen kerran Dallasissa pelattujen vuosien aikana alle 90:n, ja jolla Stars jäi ensimmäisen kerran kuuteen vuoteen pudotuspelien ulkopuolelle.


title: Ed Belfour

text: Heinäkuussa 2002, viiden Dallasissa pelatun kauden jälkeen, Belfour siirtyi vapaana pelaajana Toronto Maple Leafsiin. Hän pelasi ensimmäisellä kaudellaan Torontossa 62 ottelua, joista seura voitti 37, torjuntaprosentilla 92,2 ja päästettyjen maalien keskiarvolla 2,26. Maple Leafs putosi pudotuspelien ensimmäisellä kierroksella Philadelphia Flyersia vastaan. Seuraavalla kaudella Belfourin hyvä peli jatkui, huolimatta selkävaivoista. Voitto-otteluja kertyi 34 59:stä ja torjuntaprosentiksi tuli 91,8 ja päästettyjen maalien keskiarvoksi 2,13. Maple Leafs eteni keväällä 2004 pudotuspelien toiselle kierrokselle, mutta putosi jälleen ottelusarjassa Flyersia vastaan. Belfour jatkoi Torontossa myös työsulkuvuoden jälkeisen kauden , joka ei kuitenkaan sujunut kahden edellisen kauden malliin. Hänen torjuntaprosenttinsa laski alle 90:n ollen vain 89,2 ja hänen päästettyjen maalien keskiarvonsa 49:ssä ottelussa oli 3,29. Belfourin kausi päättyi lopulta ennenaikaisesti maaliskuussa 2006 selkävamman vuoksi.


title: Ed Belfour

text: Kesällä 2006 Belfour siirtyi Florida Panthersiin yksivuotisella sopimuksella. Hän pelasi kaudella 58 NHL:n runkosarjaottelua torjuntaprosentilla 90,2 ja päästettyjen maalien keskiarvolla 2,77. Kauden jälkeen hän teki elokuussa 2007 pelaajasopimuksen HockeyAllsvenskanissa, Ruotsin toiseksi korkeimmalla sarjatasolla, pelanneen Leksands IF:n kanssa. Hän lopetti pelaajauransa Leksandissa pelatun kauden jälkeen vuonna 2008.


title: Ed Belfour

text: Ed Belfour pelasi NHL:ssä 963 runkosarjaottelua, joista hänelle kertyi yhteensä 484 voitto-ottelua, kolmanneksi eniten NHL-historiassa Martin Brodeurin ja Patrick Royn jälkeen, ja 76 nollapeliä. NHL:n pudotuspeleissä hän pelasi 161 ottelua, joista voitto-otteluja 88 ja nollapelejä 14. Hänet palkittiin NHL-urallaan vuoden tulokkaan Calder Memorial Trophylla, kahdesti parhaan maalivahdin Vezina Trophylla, neljästi William M. Jennings Trophylla ja kerran parhaan torjuntaprosentin perusteella jaettavalla Roger Crozier Saving Grace Awardilla sekä vastaavalla Trico Goaltender Awardilla. Lisäksi hänet nimettiin NHL:n tulokkaiden tähdistökentälliseen, kahdesti liigan ensimmäiseen tähdistökentälliseen ja kerran liigan toiseen tähdistökentälliseen. ssa Belfour pelasi viisi kertaa, vuosina 1992, 1993, 1996, 1998 ja 1999.


title: Ed Belfour

text: Vuonna 2011, kolme vuotta pelaajauransa päättymisen jälkeen, Belfour valittiin Hockey Hall of Famen jäseneksi.


title: Ed Belfour

text: Belfour kuului Kanadan joukkueeseen kolmessa suuressa kansainvälisessä turnauksessa, Kanada-cupissa vuonna 1991, Salt Laken Cityn olympialaisten jääkiekkoturnauksessa 2002 ja jääkiekon maailmancupissa vuonna 2004, ei kuitenkaan yhdessäkään turnauksessa pelaavana maalivahtina. Vuoden 2002 talviolympialaisissa Belfour oli voittamassa olympiakultaa ja vuoden 2004 maailmancupissa Belfourin edustama Kanada voitti myös kultaa.


title: National Alliance

text: The National Alliance on Yhdysvalloissa perustettu valkoisten nationalistien organisaatio, jonka jäsenyys perustuu rotuun: jäsenen tulee kuulua valkoiseen rotuun, eli hänellä tulee olla eurooppalaiset sukujuuret eikä hän saa olla juutalainen. Joskus jäsenet leimataan myös uusnatseiksi.


title: National Alliance

text: Organisaation perusti entinen fysiikan professori William Pierce 1974, joka kirjoitti salanimellä Andrew MacDonald kirjan "The Turner Diaries", joka käsitteli ”valkoista vallankumousta” Yhdysvalloissa. National Alliance uudelleenorganisoitiin aikaisemmasta National Youth Alliance -ryhmästä. National Youth Alliance oli muotoutunut kuvernööri George Wallacen vuoden 1968 presidentinvaalikampanjan organisaation Youth for Wallacen jäänteistä.


title: National Alliance

text: Pierce on aiemmin yhdistetty George Lincoln Rockwelliin, American Nazi Party -puolueen salamurhattuun johtajaan. Piercen kuoltua syöpään 2002 hänen seuraajakseen tuli Erich Gliebe. Huhtikuussa 2005 enemmistöpuolueryhmä vaatii Glieben vetäytymistä tehtävistään. Glieben kieltäydyttyä toisinajatteleva ryhmä muodosti National Vanguard -organisaation. Hiukan tämän jälkeen Gliebe kuitenkin vetäytyi tehtävistään ja osoitti Shaun Walkerin seuraajakseen organisaation puheenjohtajana.


title: National Alliance

text: National Alliancen keskeinen poliittinen ydinsisältö on ”white survival” eli valkoisten olojen parantaminen ja turvaaminen. Ryhmän tavoitteena on turvallinen ”kotimaa” Pohjois-Amerikan sisällä demografisten muutosten avulla, kuten valkoisten syntyvyyden nostamisella ja ei-valkoisten maahanmuuttoa vähentämällä. Jokaisena ystävänpäivänä the National Alliance jakaa ”Love Your Race” (”Rakasta rotuasi”) -mainoslehtisiä.


title: National Alliance

text: National Alliance taistelee juutalaisten väitettyä ylivaltaa vastaan. Ryhmän mukaan juutalaiset käyttävät negatiivista vaikutusvaltaa miltei jokaisella amerikkalaisen yhteiskunnan tasolla. Se on pitkään väittänyt, että juutalaiset kontrolloivat sekä uutisia että viihdeteollisuutta Yhdysvalloissa. Pamflettia "Who Rules America?" on jaettu sadoille tuhansille organisaation perustamisen jälkeen. Syyskuun 11. päivän iskujen National Alliance väittää johtuvan Yhdysvaltain tuesta Israelille. Sen mukaan myös pernaruttoiskut vuonna 2001 olivat Israelin Mossadin suunnittelemia ja toteuttamia, jotta Yhdysvallat hyökkäisivät Israelin pitkäaikeisen vihollisen, Irakin, kimppuun.


title: National Alliance

text: Ennen Piercen kuolemaa SPLC ja FBI arvioivat National Alliancen olevan parhaiten rahoitettu ja organisoitu valkoisten nationalistien ryhmittymä Yhdysvalloissa. Vuonna 2002 sillä arvioitiin olevan noin 1 500 jäsentä ja vuosittaisia tuloja noin miljoona dollaria.


title: National Alliance

text: National Alliance omistaa Resistance Records -nimisen white power -levy-yhtiön. Sillä on myös oma radio-ohjelma, "American Dissident Voices".


title: FAW

text: China FAW Group Corporation, aiemmalta nimeltään First Automotive Works Corporation (FAW) on alkujaan 15. heinäkuuta 1953 perustettu Kiinan kansantasavallan ensimmäinen autotehdas. Se sai alkunsa Neuvostoliiton tuella. Autotehdas rakennettiin Changchuniin, Jilinin maakuntaan, Kiinan koillisosaan.


title: FAW

text: Vuonna 2015 yhtiö ilmoitti myyneensä runsas 2,8 miljoonaa yhteysyrityksissä tehtyä tai itse suunnittelemaansa autoa. Suosituimpia olivat kiinalaisvalmisteiset Volkswagen- (1 140 000 kpl), Audi- (510 000 kpl) ja Toyota-merkkiset autot (610 000 kpl). FAWin omista merkeistä Besturnia myytiin 149 000 ja Hongqi-merkkiä ("Punalippu") runsas 5 000 kappaletta. Jiefangin kuorma-autotehdas myi 142 000 kuorma-autoa.


title: FAW

text: Talouslehti Fortune asetti vuonna 2015 China FAW Groupin sijalle 107 julkaisemallaan maailman julkisten suuryritysten Fortune Global 500-listalla. Yhtiö lukeutuu SAIC Motorin ja Dongfeng Motor Corporationin (DFM) ohella Kiinan kolmen suurimman autoteollisuuskonsernin joukkoon. China FAW Group ei itse ole pörssiyritys, mutta kolme konsernin tytäryritystä on: FAW Car Company (SZSE: ), Tianjin FAW Xiali Automobile Co Ltd (SZSE: ) ja Changchun FAWAY Automobile Components Co Ltd ().


title: FAW

text: Yhtiön valmistama ensimmäinen automalli oli Mao Zedongin Jiefangiksi (Vapautukseksi) nimittämä kuorma-auto (mallia CA10), mikä valmistui 1956. Ensimmäinen koriltaan sedan-tyyppinen Dongfeng -henkilöauto valmistui 1958.


title: FAW

text: FAW tuotti vuonna 2003 yhteensä 900 000 ajoneuvoa. 1960-luvulla kehitettyä Punalippu -henkilöautoa (Hongqi) myytiin 20 000 kappaletta, kun taas Volkswagen Jettaan perustuvaa mallia yhdessä Volkswagenin kanssa omistetussa yhteisyrityksessä myytiin 140 000 kappaletta. Punalipun tuotanto uusittiin 1,8 miljardin CNY:n investoinneilla, mitkä vastasi 210 miljoonaa dollaria.


title: FAW

text: Yhtiöllä on strateginen yhteistyösuhde PetroChinan (China National Petroleum Corporation) kanssa.


title: Kiinan autoteollisuus

text: Kiinan kansantasavallan autoteollisuus on maailman suurin autojen tuottaja. Vuonna 2008–2009 Kiina nousi autokaupan kappalemäärällä mitatuna Yhdysvaltojen ohi maailman suurimmaksi automarkkinaksi, ja vuonna 2015 maa oli ylivoimaisesti suurin autonvalmistaja. Maan autotehtaat valmistivat tuolloin yhteensä runsas 24,5 miljoonaa autoa eli 27 prosenttia maailman autotuotannosta.


title: Kiinan autoteollisuus

text: Suurimmat kiinalaiset autoteollisuuskonsernit ovat kiinalaisia valtionyhtiöitä. Silti jopa 70 prosenttia maan autotuotannosta pohjautui 2010-luvun alkupuolella ulkomaisten autotehtaiden automalleihin, joita valmistetaan yhteisyrityksissä kiinalaiskonsernien kanssa. Vuonna 2015 Kiinan omien automerkkien markkinaosuus kuitenkin kasvoi yli 40 prosentin.


title: Kiinan autoteollisuus

text: Kiinan autokanta kymmenkertaistui 2000-luvulla vuoteen 2015 mennessä. Autoistumisaste oli vuonna 2015 noin 125 autoa 1 000 henkeä kohden.


title: Kiinan autoteollisuus

text: Ensimmäiset autot tuotiin Kiinaan vuonna 1901. Autoja näkyi erityisesti maan kehittyneimmässä kaupungissa Shanghaissa. Seuranneiden vuosikymmenien aikana lähes kaikki maan autot olivat tuontitavaraa ulkomailta ja monet niistä olivat ulkomaalaisten omistuksessa. Kiinan oman autoteollisuuden kehittymisen hitauteen vaikutti esimerkiksi valtaväestön pienet tulot ja päällystettyjen teiden puute. Vuonna 1931 valmistettiin kuitenkin kiinalaisen kuorma-auto Minsheng Model 75:n koesarja.


title: Kiinan autoteollisuus

text: Kiinan sisällissodan voittaneet kommunistit pyrkivät 1950-luvulta lähtien edistämään maan raskaan teollisuuden kehittymistä. Yksi teollisuuden tärkeimmistä osa-alueista oli kuorma-autojen sarjatuotanto, sillä kuorma-autoja tarvittiin maataloustuotteiden kuljetukseen ja armeijan käyttöön. Tuotannon käynnistämiseen apua etsittiin liittolaismaa Neuvostoliitosta. First Auto Works eli FAW avattiin vuonna 1953 Koillis-Kiinan Jilinin maakunnan Changchunin kaupungissa ja tehdas aloitti Jiefang-kuorma-autojen tuotannon. Ensimmäinen Jiefang-kuorma-auto (suom. "vapautus") valmistui vuonna 1956.


title: Kiinan autoteollisuus

text: Muita autotehtaita perustettiin sittemmin Nanjingiin, Shanghaihin ja muihin kaupunkeihin. Henkilöautojen tuotanto alkoi pienimuotoisesti vuonna 1958, jonka jälkeen valmistettiin vuosittain muutamia satoja henkilöautoja. Tärkeimpiä henkilöautomalleja olivat FAW:n "Punalippu"-limusiini ja Shanghain "Phoenix". Monet näistä tuotettiin poliittisen johdon käyttöön. Varhainen autoteollisuus oli riippuvainen Neuvostoliitosta tuoduista osista, mutta tähän tuli muutos maiden välirikon myötä. 1960-luvulla kaikki Jiefang-kuorma-auton osat tuotettiin paikallisesti. Kiinan autoteollisuuden tuotantokapasiteetti oli vuoteen 1965 mennessä nostettu vasta 60 000 autoon vuodessa. Automalleja oli tässä vaiheessa yhteensä kymmenen. Henkilöautojen tuotanto jatkui kuitenkin edelleen pienimuotoisena. Muutos tuli vasta Mao Zedongin kuoltua, jolloin uudistusmielinen hallinto pyrki saamaan Kiinaan ulkomaalaisia autojen valmistajia.


title: Kiinan autoteollisuus

text: Ensimmäisiä Kiinaan sijoittaneita ulkomaalaisia autonvalmistajia olivat American Motors (nyk. Chrysler), Volkswagen ja Peugeot. Yhtiöt perustivat tuotantolaitoksia Pekingiin (Beijing Jeep), Shanghaihin (Shanghai Volkswagen) ja Kantoniin (Guangzhou Peugeot). Näistä vain Volkswagen menestyi aluksi taloudellisesti. Volkswagen sai korkealaatuisia osia Shanghaista ja sai lisäksi myös merkittävää tukea paikallishallinnolta. American Motors kärsi sen valmistamien mallien pienestä kysynnästä ja Peugeot maatalousvaltaisen Etelä-Kiinan osien alihankkijoiden vähyydestä. Volkswagen hallitsi 1980-luvun loppupuolella noin 60 prosenttia Kiinan henkilöautomarkkinoista. Sen menestyneimpiä malleja olivat tuolloin Santana (Passat) ja Jetta. 1990-luvun puolella mallien tarjonta lisääntyi, kun maahan tulivat myös General Motors, Citroën, Toyota, Honda, Nissan, Ford ja Hyundai sekä useimmat muut suuret ulkomaalaiset autonvalmistajat.


title: Kiinan autoteollisuus

text: 2000-luvulle tultaessa tavallisten kiinalaisten tulotaso oli noussut ja samaan aikaan autojen hinta laski. Autolainat tulivat mahdollisiksi suuremmalle osalle väestöstä ja tieverkosto kasvoi. Vuosien 2001 ja 2007 välillä henkilöautojen valmistus- ja ostomäärä lähes kahdeksankertaistui. Kuorma-autojen, bussien ja muiden enemmän kokonaan kotimaisesta kysynnästä riippuvaisten autojen valmistusmäärät pysyivät tasaisempana nousien 1,7 miljoonasta 2,5 miljoonaan. Kiinasta tuli autojen toiseksi suurin markkina-alue heti Yhdysvaltojen jälkeen. Tuotantomäärien kasvu ja hintojen lasku johtui pääsääntöisesti kasvaneesta hintakilpailusta uusien autonvalmistajien kesken. Köyhemmille kiinalaisille ilmaantui myös kotimaisia valmistajia, kuten Chery ja Geely, jotka eivät olleet riippuvaisia ulkomaalaisista sijoituksista.


title: Kiinan autoteollisuus

text: Vuonna 2015 Kiina oli maailman suurin autonvalmistajamaa. Maan autoteollisuus valmisti kansainvälisen autovalmistajien järjestön OICA:n tilaston mukaan tuolloin 24,503 miljoonaa autoa. Näistä 21,079 miljoonaa oli henkilöautoa ja 3,424 miljoonaa hyötyajoneuvoa. Vuonna 2015 Kiinan osuus oli 30,7 prosenttia henkilöautojen, 15,5 prosenttia hyötyajoneuvojen ja 27,0 prosenttia kaikkien autojen maailmanlaajuisesta valmistusmäärästä sinä vuonna. Kiina oli ylivoimaisesti maailman suurin henkilöautojen valmistajamaa, mutta hyötyajoneuvoissa maa oli vasta toisella sijalla Yhdysvaltojen jälkeen.


title: Kiinan autoteollisuus

text: Oheinen pylväsdiagrammi kuvaa Kiinan autokannan kehitystä 2000-luvulla. Rekisteröityjen autojen lukumäärä (milj. autoa) ilmenee kunkin vuosipylvään yläpuolelta. Vuoden 2014 lukuarvo on arvio marraskuun 2014 tilanteen pohjalta (tuolloin 154 miljoonaa rekisteröityä autoa). Koska sekä autovienti että -tuonti on suhteellisesti melko pientä, Kiinan autoteollisuuden laajentumisella on selvä yhteys autokannan kasvuun.


title: Kiinan autoteollisuus

text: Vuonna 2015 maassa rekisteröitiin 23,85 miljoonaa uutta autoa. Vuoden lopussa Kiinassa oli yhteensä 172 miljoonaa rekisteröityä autoa. Tämä tarkoittaa autoistumisastetta 125 autoa 1 000 henkeä kohden, jos maan väkilukuna pidetään 1,3762 miljardia (2015). Autojen osuus oli 61 prosenttia kaikista 279 miljoonasta rekisteröidystä ajoneuvosta; 2010-luvun alussa autojen määrä ohitti kaksipyöräisten moottoriajoneuvojen lukumäärän (moottoripyörät ja mopot). Sähköautojen ja muiden NEV-autojen (uusia energiamuotoja käyttävät autot) määrä oli 0,5832 miljoonaa (2015). Kiinassa 31 kotitaloudella sadasta oli henkilöauto (2015). Eniten autoja on suurissa kaupungeissa kuten Shenzhenissä, jossa auto saattoi olla jo 60 prosentilla kotitalouksista. Kaikkiaan 11 kiinalaisessa suurkaupungissa (mm. Peking, Shanghai, Shenzhen, Tianjin) autonomistajia on yli kaksi miljoonaa ja 40 kaupungissa on yli miljoona autonomistajaa.


title: Kiinan autoteollisuus

text: Vielä vuonna 2000 kiinalaisilla automerkeillä oli kahden kolmasosan osuus henkilöautojen myynnistä, mutta sittemmin osuus on puolittunut. Nykyään Kiinan autoteollisuuden pääosa pohjautuu ulkomaalaisiin automerkkeihin ja yhteistyöhön perinteisten eurooppalaisten, yhdysvaltalaisten, eteläkorealaisten ja japanilaisten valmistajien kanssa. Kiinalaiset kuluttajat ovat pitäneet oman maansa autotehtaiden brändejä ja niiden laatua heikkotasoisina. Siksi muualta peräisin olevat autonvalmistajat, kuten Volkswagen, BMW, Daimler-Chrysler, Fiat, Ford, General Motors, Honda, Hyundai, Nissan, PSA Peugeot Citroën ja Toyota edustivat omilla automerkeillään noin 70 prosentin osuutta kiinalaisista markkinoista 2010-luvun alkupuolella. Esimerkiksi heinäkuun 2014 automyynnistä Kiinan omilla automerkeillä oli vain 34,6 prosentin markkinaosuus. Vuonna 2015 Kiinan omien automerkkien markkinaosuus kuitenkin kasvoi yli 40 prosentin.


title: Kiinan autoteollisuus

text: Kiinan oma autoteollisuus on osallistunut jo yli 30 vuotta yhteisyrityksillä ulkomaalaisten automerkkien valmistamiseen. Jo vuonna 1983 Beijing Automotive Industry Corporationin solmi yhteistyösopimuksen Chryslerin kanssa amerikkalaisten Jeep-maastoautojen valmistamisesta Kiinassa.


title: Kiinan autoteollisuus

text: Kiinan valtiolla on keskeinen rooli maansa autoteollisuudessa. Maan hallitus suojelee autotehtaitaan kilpailua ja ulkomaalaista tuotantoa rajoittavilla toimillaan. Pakottavan lainsäädännön kankeuttamat suuret yhteisyritykset ovat luoneet kokoonsa nähden vain vähän uusia innovaatioita. Kiinan markkinoiden suurimmat paikalliset autonvalmistajat ovat Volkswagenin yhteisyritykset valtiollisten SAIC Motorin ja FAW-autokonsernien kanssa (tuotanto runsas miljoona autoa/yhteisyritys ajanjaksolla 1-7/2014) ja likipitäen yhtä suuria olivat GM:n yhteisyritykset (Shanghai–GM ja SAIC– GM-Wuling). Myös Hyundain ja BAIC Groupin yhteisyritys valmisti yli 0,6 miljoonaa autoa saman seitsemän kuukauden tarkastelujakson aikana.


title: Kiinan autoteollisuus

text: Yhdysvaltain markkinoille vuonna 2006 pyrkinyt Geely havaitsi, etteivät kiinalaismerkin autot olleet vielä kyllin hyviä vaativille yhdysvaltalaismarkkinoille eikä kiinalaisia autobrändejä tunnettu. Sittemmin kiinalaiset autovalmistajat ovatkin laajentaneet osallistumistaan ja kriittisen tietotaidon vahvistamista yhteisyrityksiä laajemmalle. Merkittäviä osia länsimaisista autotehtaista on hankittu kiinalaisomistukseen. Esimerkiksi vuonna 2010 ruotsalainen henkilöautomerkki ja kuorma-automerkki Volvo ostettiin kiinalaisyhtiö Geelyn tytäryhtiöksi ja helmikuussa 2014 valtionyhtiö Dongfeng Motor Corporation sijoitti 1,1 miljardia dollaria PSA Peugeot Citroën -konserniin. Kiinalaisyritykset ostivat vaikeuksiin ajautuneen Fisker Automotiven.


title: Kiinan autoteollisuus

text: Osaamisen laajentuminen on alkanut näkyä esimerkiksi tila-autojen, kaupunkimaasturien ja uusiin energiaratkaisuihin pohjautuvien ajoneuvojen, kuten sähköautojen myynnissä, joilla osa-alueilla paikalliset automerkit ovat saavuttanut vahvan markkinaosuuden. Yksityisten innovatiivisten autonvalmistajien, kuten BYD:n, vaikutus on ollut huomattava mielikuvien ja asiakkaiden luottamuksen muuttumisessa.


title: Kiinan autoteollisuus

text: Kiinalaisen autoteollisuuden brändejä ei kuitenkin vielä tunneta kovin hyvin kansainvälisesti. Kiinan autoteollisuuden ulkomaanvienti onkin ollut suhteellisesti mitattuna suppeaa. Vuonna 2011 Kiinan autoteollisuus myi ulkomaille 850 000 autoa. Kiinalaisautojen vienti on suuntautunut erityisesti kehittyville markkinoille. Tärkeänä kilpailutekijänä näillä markkinoilla on kiinalaisvalmisteisten autojen edullisempi hinta. Keskisuuret kiinalaiset autonvalmistajat kuten Geely ja BYD ovat kasvattamassa vientiään siirtämällä osan valmistuksestaan kokoonpanotehtaita rakentamalla ulkomaille. Vuoden 2015 tilastojen mukaan sekä Kiinan autovienti (728 200 kpl) että -tuonti (991 200 kpl 1-11/2015) kuitenkin laski parisenkymmentä prosenttia edellisvuodesta. Amerikan markkinoilla varauduttiin silti alkuvuonna 2016 uudentyyppiseen kiinalaisvalmisteisten autojen tuontiin. Vuosikymmenen alussa kiinalaisomistukseen siirtynyt ruotsalainen henkilöautonvalmistaja Volvo kertoi tammikuussa 2015 aikovansa käyttää Kiinan tehtaansa tuotantokapasiteettia Yhdysvaltoihin vietävien henkilöautojen valmistamiseen ensimmäisenä suurena autonvalmistajana. GM puolestaan vahvisti joukukuussa 2015 ryhtyvänsä tuomaan kiinalaisessa yhteisyrityksessään valmistettuja, perinteisesti amerikkalaisina tunnettuja Buick-autoja Kiinasta USA:han vuonna 2016.


title: Kiinan autoteollisuus

text: Kiinan suurimmat autoteollisuuskonsernit ovat valtionyhtiöitä. Näitä ovat SAIC Motor (aiempi "Shanghai Automotive Industry Corporation"; valmisti 5,902 milj. autoa 2015), Dongfeng Motor Corporation (3,87 milj. autoa 2015), China FAW Group (myi 2,84 milj. autoa 2015), Changan Automobile (Group, myi 2,78 milj. autoa 2015), BAIC Group (myi 2,49 milj. autoa 2015), GAC Group (Kanton, myi 1,27 milj. autoa 2015; on GAIGin tytäryhtiö), Brilliance China Automotive (Hongkong, myi 0,856 milj. autoa 2015; Huachen Group Auton tytäryhtiö) ja Chery Automobile (Wuhu, myi 0,550 milj. autoa 2015).


title: Kiinan autoteollisuus

text: Yksityisistä kiinalaisia autonvalmistajista on syytä mainita ainakin Great Wall Motor Baodingissa (myi 0,853 milj. autoa 2015), Geely Hangzhoussa (myi 0,510 milj. autoa 2015) ja BYD Shenzhenissä (myi 0,455 milj. autoa vuonna 2015).


title: Kiinan autoteollisuus

text: Kiinalaisista autonvalmistajista yhdysvaltalaisen Forbes-talouslehden maailman suurimpien pörssinoteerattujen yritysten Forbes Global 2000 -listalla olivat vuonna 2015 SAIC Motor (130. sija), Dongfeng Motor Group (542.), Great Wall Motor (752.), BAIC Motor (867.), Chongqing Changan Auto (885.), BYD (1037.), Brilliance China Automotive (1412.) ja Guangzhou Automobile Group (1564.). Näistä osa (esimerkiksi BAIC Motor) ovat emokonserninsa suuria tytäryhtiöitä.


title: Kiinan autoteollisuus

text: Esimerkin vuoksi oheisessa taulukossa luetellaan tammikuun 2016 myydyimmät (yli 25 000 kpl) henkilöautot Kiinassa. Listatuista 13 automallista kymmenen oli ulkomaisen autotehtaan kanssa perustetussa yhteisyrityksessä valmistettua automerkkiä ja kolme kiinalaisen autotehtaan automerkkiä (sijat 3, 10 ja 12). Myös helmikuussa myydyimpien autojen kärkikolmikko pysyi samana. Tämän lähteen mukaan kansalliset brändit edustivat tammi–helmikuussa 2016 jo 45–47 prosenttia henkilöautomyynnistä (jolloin laskettaneen mukaan myös kiinalaisenemmistöisten yhteisyritysten kiinalaismerkit kuten Wuling Hongguang). Allaolevassa taulukossa valmistajalyhenne SGMW tarkoittaa SAIC Motorin (50,1 %), General Motorsin ja Wuling Motorsin yhteisyritystä Guangxin Liuzhoussa.


title: Kiinan autoteollisuus

text: Kaupunkimaasturien (SUV) ja kalliimman luokan merkkiautojen suosio näkyy Kiinan autotuotannon kanssa kilpailevien tuontiautojen vuoden 2015 tilastossa. Tuolloin Kiinaan tuotiin 1,007 miljoonaa ulkomailla valmistettua autoa. Kahdestakymmenestä suosituimman tuontiautomallista 17 luokiteltiin kaupunkimaastureiksi. Lisäksi top-20:n joukkoon mahtuivat Lexus ES, Mercedes S-sarja ja kolmiovinen Mini. Suosituimmat tuontiautot olivat BMW X5 (Kiinan myydyin tuontiauto 2015, myynti 39 309 kpl), Toyota Prado (2. sija), Jeep Compass (3. sija), Lexus ES (4. sija) ja BMW X3 (5. sija). Kärkikymmenikköön ylsivät myös Mercedes M-sarja, Porsche Macan, Lexus NX ja Porsche Cayenne.


title: Kuunari

text: Kuunari on kaksi-, tai useampimastoinen pitkittäistakiloitu purjealus, jonka etummainen masto ei ole pidempi kuin taempi tai taemmat mastot. Etummainen masto eli fokkamasto voi olla osittain varustettu raakapurjeilla. Pitkittäistakila mahdollistaa aluksen käsittelyn pienemmällä miehistöllä kuin raakapurjeilla varustettu vastaavankokoinen alus. Maailman suurin kuunari oli yhdysvaltalainen vuonna 1902 valmistunut "Thomas W. Lawson", jossa oli seitsemän mastoa. Pienen miehistön vuoksi purjeiden nostamiseen tarvittiin moottorien apua.


title: Kuunari

text: Kahvelikuunari eli hoilo on nimitys alukselle, joka on takiloitu kahveli- ja latvapurjein, ja jossa ei ole lainkaan raakapurjeita.


title: Kuunari

text: Brigantiini on kaksimastoinen purjealus, jonka fokkamasto on täystakiloitu. Mikäli aluksen molemmat mastot ovat täystakiloituja on kyseessä priki.


title: Kuunari

text: Kuunarilaiva eli kuunariparkki on kolme- tai useampimastoinen alus, jonka keulamasto on varustettu raakapurjeilla ja iso- sekä perämasto(t) kahveli- ja latvapurjeella. Kolmimastokuunarilaivaa kutsutaan myös barkentiiniksi.


title: EVO

text: EVO tai Evo tarkoittaa seuraavia asioita:Evoon liittyvät myös seuraavat:


title: Filemon ja Baukis

text: Filemon () ja Baukis () ovat kreikkalaisessa mytologiassa vanha fryygialainen aviopari, joka ainoina ihmisinä kaupungissaan osoitti vieraanvaraisuutta naamioituneita jumalia, Zeusta ja Hermestä, kohtaan.


title: Filemon ja Baukis

text: Zeus ja Hermes saapuivat fryygialaiseen kaupunkiin tavallisiksi maalaisiksi pukeutuneina ja alkoivat kysellä kaupunkilaisilta yösijaa. He olivat kysyneet kaikilta muilta saapuessaan Baukiin ja Filemonin rähjäiselle mökille. Vaikka pariskunta oli köyhä, he olivat rikkaita naapureitaan kohteliaampia. Ruokaa ja viiniä vieraille tarjottuaan Baukis huomasi, että vaikka hän oli täyttänyt vieraiden lasit moneen kertaan, viininkaadin oli edelleen täynnä. Baukis ymmärsi, että hänen vieraansa olivat todellisuudessa jumalia, ja pudottautui polvilleen. Hänen miehensä teki samoin. Filemon ajatteli, ettei vaatimaton ateria ollut jumalallisille vieraille tarpeeksi hyvä, ja hän päätti pyydystää, tappaa ja valmistaa vierailleen ateriaksi talon pihalla kulkevan hanhen. Mutta kun Filemon meni pyydystämään hanhea, se pakeni Zeuksen syliin. Zeus sanoi, ettei hanhea tarvitsisi teurastaa, vaan Filemonin ja Baukiin tulisi lähteä kaupungista. Zeus kertoi aikovansa tuhota kaupungin ja kaikki ihmiset, jotka olivat torjuneet hänet. Hän kehotti Filemonia ja Baukista kiipeämään vuorelle ja olemaan vilkaisematta taakseen ennen kuin olisivat saavuttaneet huipun.


title: Filemon ja Baukis

text: Kiivettyään vuorelle Filemon ja Baukis katsoivat taakseen ja näkivät, että tulva oli tuhonnut kaupungin. Zeus oli kuitenkin muuttanut heidän mökkinsä koristeelliseksi temppeliksi. Pariskunnalle annettiin myös yksi toive. He sanoivat haluavansa pysytellä yhdessä ikuisesti ja vartioida temppeliä kuolemaansa saakka. Heidän kuoltuaan he muuttuivat toisiinsa kietoutuneiksi puiksi, tammeksi ja lehmukseksi.


title: Filippoi

text: Filippoi (, ; usein myös "Filippi"), alun perin Krenides (), oli antiikin aikainen ja bysanttilaisaikainen kaupunki itäisessä Makedoniassa lähellä Traakian rajaa. Sen arkeologinen kohde sijaitsee Kaválan kunnassa lähellä Krinídeen kaupunkia sekä nykyistä Fílippoin kylää.


title: Filippoi

text: Filippoi on itäisen Makedonian merkittävin arkeologinen kohde ja pohjoisen Kreikan merkittävimpiä kohteita Verginan ja Dionin ohella. Se on myös Unescon maailmanperintökohde vuodesta 2016 nimellä "Filippoin arkeologinen alue". Alueella toimii Filippoin arkeologinen museo.


title: Filippoi

text: Filippoin arkeologinen alue sijaitsee noin 15 kilometriä luoteeseen Kaválan kaupungista, noin viisi kilometriä länteen nykyisestä Fílippoin kylästä ja noin 165 kilometriä itään Thessalonikista. Heti alueen itäpuolella sijaitsee Krinídesin kaupunki, joka on nimetty Filippoin alkuperäisen nimen mukaan. Kaupunki sijaitsee laajan Filippoin eli Dátoksen tasangon laidalla. Tasankoa reunustavat pohjoisessa Falakró-vuori, lännessä Pangaío-vuori ja idässä Órvilos-vuori.


title: Filippoi

text: Filippoin alue oli antiikin aikana tunnettu hedelmällisyydestään. Sen soita kuivattiin maanviljelyn tarpeisiin jo antiikin aikana. Ainakin Filippoin taistelun aikaan kaupungin pohjoispuolella oli metsää ja eteläpuolella suomaata. Filippoin satamana toimi antiikin aikana Neapolis (nykyinen Kavála), joka sijaitsi noin 15 kilometriä etelään. Filippoin itäpuolella ja Neapoliin koillispuolella sijaitsivat merkittävät kultakaivokset.


title: Filippoi

text: Filippoin seudulla on ollut asutusta viimeistään neoliittisella kaudella noin 6200–5500 eaa., jolta ajalta tunnetaan rauniokumpu läheisessä Ntikilí Tas (Dikili Tash) -nimellä tunnetussa paikassa. Sen asutus säilyi pronssikaudelle noin 1200–1050 eaa. saakka. Rautakauden nk. pimeinä vuosisatoina asutus siirtyi kukkulalle, joka toimi myöhemmin antiikin aikana Filippoin akropoliina eli linnavuorena.


title: Filippoi

text: Paikalle antiikin aikana perustettu Filippoin kaupunki oli alun perin thasoslaisten siirtokunta, jonka nimi oli Krenides. Se perustettiin noin vuonna 360–359 eaa. Perustajia johti ateenalainen maanpakoon ajettu poliitikko Kallistratos. Krenideen nimi viittasi paikan lähteisiin. Pian perustamisen jälkeen kaupunki joutui traakialaisten uhkaamaksi, minkä seurauksena asukkaat kääntyivät Makedonian valtakunnan puoleen. Kuningas Filippos II ymmärsi kaupungin ja sen kultakaivosten merkityksen, ja valtasi sen vuonna 356 eaa. Kaupunki linnoitettiin, asutettiin makedonialaisilla ja nimettiin uudelleen Filippoksen mukaan. Se oli ensimmäinen Filippoksen mukaan nimetty kaupunki.


title: Filippoi

text: Filippoin tehtävänä oli suojata valtakuntaa traakialaisia vastaan sekä vartioida alueen tärkeää itä-länsi-suuntaista maantietä. Alueen kultakaivosten kerrotaan tuottaneen Filippokselle tuhat talenttia vuodessa. Makedonialaisvallan aikana Filippoi pysyi pitkään kooltaan vähäisenä, mutta Rooman vuonna 146 eaa. alkaneella valtakaudella se alkoi vähitellen vaurastua. Roomalaiset paransivat kaupungin kautta kulkevaa maantietä vuosina 146–120 eaa. ja nimesivät sen Via Egnatiaksi, tieprojektista vastanneen Makedonian prokonsuli Gnaeus Egnatiuksen mukaan. Tie teki kaupungista tärkeän alueellisen keskuksen.


title: Filippoi

text: Filippoi joutui merkittävän historiallisen tapahtuman näyttämöksi vuonna 42 eaa., kun sen edustalla käytiin niin kutsuttu Filippoin taistelu. Julius Caesarin perilliset Octavianus eli myöhempi keisari Augustus sekä Marcus Antonius voittivat suuressa ja verisessä taistelussa Caesarin murhaajat Brutuksen ja Cassiuksen. Antonius oli tehnyt kaupungista roomalaisen kolonian ja antanut sille nimen "Colonia victrix Philippensium". Octavianus valtasi kaupungin ja sen uudeksi nimensi tuli "Colonia Augusta Julia Philippensis". Rooman keisariajalla kaupunki kehittyi merkittäväksi talous- ja hallintokeskukseksi.


title: Filippoi

text: Apostoli Paavali saarnasi Filippoissa vuonna 49 tai 50 jaa. Kyseessä oli hänen ensimmäinen saarnansa Euroopan maaperällä. Paavali vieraili kaupungissa myöhemmin kahdesti. Kaupunkiin syntyi pieni kristillinen yhteisö, mistä todistaa mm. Paavalin "Filippiläiskirje". Seurakuntaa pidetään koko Euroopan ensimmäisenä. Filippoin ensimmäinen piispa oli perimätiedon mukaan Paavalin asettama Epafroditos.


title: Filippoi

text: Filippoi kärsi tuhoja maanjäristyksessä vuonna 337 jaa. Varhaiskristillisellä ajalla 300-500-luvuilla, kun kristinuskosta oli tullut Rooman valtionuskonto, Paavalin muistoa kunnioitettiin rakentamalla Filippoihin useita rikkaasti koristeltuja kirkkoja, mukaan lukien Oktagonikirkko sekä neljä basilikaa, joista parhaiten on säilynyt niin kutsuttu Basilika B. Lukuisat suuret kirkot osoittavat kaupungin suurta merkitystä varhaiskristillisellä ajalla.


title: Filippoi

text: Filippoi tuhoutui miltei täysin maanjäristyksessä vuonna 619. Aluetta vaivasivat myös slaavien kansainvaellukset. Tämän vuoksi kaupunki hylättiin suurelta osin 600-luvun aikana, ja se muuttui pitkiksi ajoiksi vaatimattomaksi varuskuntakaupungiksi. Vasta 900-luvulla alkoi näkyä merkkejä uudesta vauraudesta. Kaupungin linnoituksia vahvistettiin vuosina 936–969. Vuonna 1076–1077 kaupungin länsipuolelle rakennettin kolmikulmainen linnoitus.


title: Filippoi

text: Filippoi oli olemassa vielä 1300-luvun puolessa välissä. Lopullisesti kaupunki hylättiin turkkilaisten vallattua alueen vuosina 1383–1387. Osmanivallan aikana turkkilaiset tunsivat paikan nimellä "Felibedjik". Tuolloin alue toimi lähinnä rakennuskivien keruupaikkana. Ensimmäisiä kaupungissa vierailleita länsimaalaisia oli Cyriacus Anconalainen (Ciriaco de' Pizzicolli) vuonna 1430. Hän teki huomioita kaupungin raunioalueen koosta.


title: Filippoi

text: Filippoin alueen tieteelliset tutkimukset alkoivat vuonna 1861. Järjestelmälliset arkeologiset kaivaukset alkoivat vuonna 1914, vuosi sen jälkeen kun alue oli liitetty Kreikkaan. Kaivauksia suoritti alun perin École française d’Athènes eli ranskalainen arkeologinen koulu Ateenassa. Toisen maailmansodan jälkeen kaivauksia ovat jatkaneet kreikkalaiset (kulttuuriministeriö ja Thessalonikin Aristoteles-yliopisto) yhdessä ranskalaisten kanssa. Filippoi liitettiin Unescon maailmanperintöluetteloon vuonna 2016.


title: Filippoi

text: Filippoin alueella ei ole säilynyt näyttäviä antiikin ajan rakennuksia, mutta rauniokenttä on suhteellisen laaja. Suurin osa raunioista on peräisin roomalaiselta ja varhaiskristilliseltä kaudelta. Hellenistisen ajan kaupunkia ei ole voitu kaivaa samassa laajuudessa, koska roomalainen kaupunki on sen päällä. Varhaisemmasta klassisen ajan thasoslaisesta siirtokunnasta ei ole löytynyt jäänteitä. Alueen esinelöydöt ovat arkeologisen alueen yhteydessä toimivassa Filippoin arkeologisessa museossa.


title: Filippoi

text: Kaupungin ympärillä oli linnoitusmuuri ja sen linnoituksena toimi yläkaupungin akropolis. Alakaupungissa oli suuri agora eli forum, teatteri, temppeleitä ja pyhäkköjä sekä lukuisia julkisia rakennuksia, kuten palaestra ja kylpylöitä. Myöhemmin sinne rakennettiin suuria basilikakirkkoja sekä muun muassa piispan asunto.


title: Filippoi

text: Filippoin merkittävimmät kohteet ovat (numerot viittaavat kaavakuvaan):


title: Filippoi

text: Akropolis eli linnavuori ja yläkaupunki sijaitsi heti alakaupungin pohjoispuolella. Akropoliin etelärinteessä oli joukko pyhäkköjä, jotka oli omistettu Silvanukselle, Artemis Bendikselle, Kybelelle, Bacchukselle sekä egyptiläisille jumalille (mm. Isis, Serapis ja Harpokrates). Kukkulan kallioon on kaiverrettu lukuisia jumalia esittäviä reliefejä.


title: Filippoi

text: Kaupunginmuuri sai alkunsa akropoliilta ja ympäröi alakaupungin ja osan Filippoin tasangosta. Muuri rakennettiin kahdessa vaiheessa. Ensimmäinen vaihe rakennettiin Filippos II:n aikana 300-luvun eaa. puolessa välissä ja toinen keisari Justinianuksen aikana vuosina 527–565 eaa. Laajimmillaan muurin pituus oli noin 3,5 kilometriä ja sen paksuus oli noin 2,3–2,9 metriä. Muurin sisäpuolelle jää 67 hehtaarin alue, josta 38 hehtaaria on tasangolla. Muuria on säilynyt erityisesti ylhäällä akropoliilla sekä kaupungin itälaidalla. Tasangon puolella muurissa oli kolme porttia, joista itäpuolella sijaitsivat satamaan johtanut Neapoliin portti sekä teatterin vieressä ollut itäportti ja länsipuolella Krenideen portti. Niiden kautta kulki kaupungin läpi kulkenut Via Egnatia.


title: Filippoi

text: Akropoliin huipulla on myöhäisbysanttilaisen tornin rauniot. Akropoliin länsi- ja etelärinteessä on säilynyt jäänteitä akveduktista, joka toi kaupunkiin vettä Kefalárin lähteistä.


title: Filippoi

text: Agora eli forum


title: Filippoi

text: Roomalainen forum eli tori toimi kaupungin hallinnollisena keskuksena roomalaisella ajalla. Se koostui laajasta marmorilla kivetystä keskusaukiosta, jonka koko oli noin 100 x 50 metriä. Sen ympärillä oli lukuisia julkisia rakennuksia ja temppeleitä. Koko forumin koko oli noin 148 x 70 metriä. Kivetty Via Egnatia kulki heti forumin pohjoislaitaa pitkin ja toimi kaupungin pääkatuna eli "decumanus maximus" -katuna. Forumin rakennukset oli tehty keisari Marcus Aureliuksen ajalla 100-luvulla jaa.


title: Filippoi

text: Forumin pohjoislaidalla oli puhujankoroke, kaksi pientä temppelinkaltaista rakennusta sekä kaksi lähdekaivorakennusta. Koillis- ja luoteiskulmissa oli korinttilaista tyyliä edustaneet temppelit. Näistä luoteiskulman nk. Länsitemppeli toimi myös buleuterionina eli curian rakennuksena ja koilliskulman nk. Itätemppeli keisarin ja Rooman kultin temppelinä. Forumia kiersi sen itä-, etelä- ja länsisivulla korinttilaista tyyliä edustanut pylväikkö, joka toimi kokoontumis- ja kauppapaikkana. Forumin länsilaidalla oli hallintorakennuksia: Länsitemppelin eteläpuolella roomalainen basilika, joka oli todennäköisesti oikeusistuinten käytössä, ja sen eteteläpuolella forumin lounaiskulmassa arkistorakennus. Forumin itälaidalla oli neljästä huoneesta koostunut kirjasto. Etelälaidan pylväikkö muodosti noin 100 metriä pitkän stoan.


title: Filippoi

text: Stoan eteläpuolella kulki Via Egnatian suuntainen, yhdeksän metrin levyinen kauppakatu (toinen "decumanus"), jonka pohjoislaidalla oli rivi pieniä liiketiloja. Kadun etelälaidalla sijaitsi roomalainen kauppapaikka ("macellum"). Sen koko oli 27 x 10 metriä, ja siinä oli julkisivussa kuuden korinttilaisen pylvään pylväikkö. Rakennuksen keskellä oli pylväspiha, jonka ympärillä oli liiketiloja. Myöhemmin suuri osa rakennuksesta purettiin, koska Basilika B rakennettiin pääosin sen päälle.


title: Filippoi

text: Klassisen ja hellenistisen kauden temppelit


title: Filippoi

text: Forumin itäpuolella sijaitsi Apollon Komaioksen ja Artemiin temppeli, joka oli rakennettu klassisen ja hellenistisen ajan taitteessa 300-luvun eaa. jälkimmäisellä puoliskolla. Akropoliin juurella sen eteläpuolella ja myöhemmän Basilika A:n länsipuolella sijaitsi joonialaista tyyliä edustanut temppeli tai heroon. Se oli rakennettu hellenistisellä kaudella 200- tai 100-luvulla eaa. Heroon purettiin Basilika A:n rakentamisen yhteydessä. Forumin itäpuolella myöhemmän Oktagonikirkon paikalla sijaitsi toinen, 100-luvun eaa. jälkimmäillä puoliskolla rakennettu heroon, joka oli omistettu Euefeneelle Eksekestoksen pojalle. Se koostui makedonialaistyylisestä kammiohaudasta, jonka päällä oli temppelinkaltainen rakennus.


title: Filippoi

text: Teatteri


title: Filippoi

text: Filippoin teatteri rakennettiin Filippos II:n aikana 300-luvun eaa. puolessa välissä ja uusittiin kokonaan 100-200-luvuilla jaa. soveltuvaksi roomalaisille näytännöille. Teatteri sijaitsi akropoliin kaakkoisrinteessä kaupunginmuurin kyljessä.


title: Filippoi

text: Basilika A


title: Filippoi

text: Basilika A:ksi kutsuttu basilikakirkko rakennettiin 400-luvun jaa. lopulla. Se sijaitsi forumin ja Via Egnatian pohjoispuolella lähellä hellenistisen ajan heroon-temppeliä. Kirkko oli suuri kolmilaivainen basilika, jonka pituus oli noin 130 metriä ja leveys noin 50 metriä, mikä teki siitä Filippoin suurimman kirkon. Siinä oli nartheks ja poikkilaiva sekä fiale. Basilikan lattiat ja seinät oli koristeltu mosaiikein ja maalauksin Konstantinopolin kirkkojen tyyliin.


title: Filippoi

text: Basilika B


title: Filippoi

text: Basilika B rakennettiin noin vuonna 550. Se sijaitsi forumin eteläpuolella. Kirkko oli kolmilaivainen ja sen pituus oli noin 62 metriä ja leveys noin 47 metriä. Kirkossa oli nartheks, sekä fiale ja sakasti pohjois- ja eteläsivuilla. Kirkon katto oli holvattu ja siinä oli kaksi suurta kupolia, toinen keskilaivan ja toinen alttarin yläpuolella. Basilikan pohjoissivuun liitettiin paikalla aiemmin olleen, muutoin puretun "macellum"-rakennuksen kuuden pylvään julkisivu. Näin se muodosti pohjoislaivan sisäänkäynnin. Myös Basilika B:n koristelu sai vaikutteita Konstantinopolin kirkoista.


title: Filippoi

text: Basilika C


title: Filippoi

text: Basilika C rakennettiin 500-luvulla. Se sijaitsi akropoliin etelärinteessä lähellä nykyistä arkeologista museota. Basilika oli kolmilaivainen, ja siinä oli nartheks ja poikkilaiva. Kirkko oli koristeltu rikkaasti.


title: Filippoi

text: Oktagonikirkko ja Episkopeion


title: Filippoi

text: Apostoli Paavalille omistettu niin kutsuttu Oktagonikirkko toimi Filippoin katedraalina eli piispanistuimena. Se rakennettiin kolmessa vaiheessa, joista ensimmäinen sijoittui 300-luvun lopulle ja viimeinen 500-luvun puoleen väliin. Se korvasi paikalla olleen pienemmän Paavalille omistetun kirkon, joka oli rakennettu 300-luvun alkupuolella hellenistisellä kaudella tehdyn heroonin paikalle. Oktagonikirkko on saanut nimensä kahdeksankulmaisesta keskiosastaan, jonka koko oli noin 27,5 x 30 metriä. Kirkkoon kuului myös muun muassa fiale, baptisterio ja monumentaalisisäänkäynti.


title: Filippoi

text: Oktagonikirkon vieressä sen itäpuolella sijaitsi piispan asunto eli Episkopeion. Se oli rakennettu varhaisempien roomalaisten talojen paikalle todennäköisesti yhdistämällä kolme asuntoa. Rakennuksen koko oli noin 47,6 x 26,5 metriä, ja se koostui neljästä siivestä, joiden keskellä oli piha. Etelä- ja länsisiivet olivat kaksikerroksisia.


title: Filippoi

text: ”Apostoli Paavalin vankila”


title: Filippoi

text: Apostoli Paavalin vankilaksi kutsutaan forumin pohjoispuolella lähellä Basilika A:n paikkaa olevaa vanhaa holvirakennelmaa, joka koostuu kahdesta holvatusta tilasta. Sen nimi viittaa "Apostolien teoissa" olevaan kertomukseen siitä, että Paavali oli jonkin aikaa vangittuna kaupungissa (Ap.t. 16). Todellisuudessa kyseessä on roomalaisaikainen vesisäiliö (sisterni), joka on rakennettu vasta 100–200-luvuilla jaa. Se on muutettu kappeliksi Basilika A:n tuhoutumisen jälkeen, ja siellä on ollut Paavalin vaiheita esittäneitä seinämaalauksia. Legenda paikasta Paavalin vankilana on syntynyt tätä kautta vasta myöhemmin.


title: Filippoi

text: Muut rakennukset


title: Filippoi

text: Forumin eteläpuolisen macellumin länsipuolella sijaitsi palaestra. Se koostui peristyyli- eli pylväspihasta, jonka ympärillä oli huoneita sekä muun muassa pieni teatteri. Rakennuksen koko oli noin 75 x 58 metriä. Palaestran parhaiten säilynyt osa ovat vespasianai-käymälät. Via Egnatian eteläpuolella sijaitsi neljäs suuri basilika, niin kutsuttu Basilika D. Sen lähellä oli aukio ja suuri stoa.


title: Filippoi

text: Yksi kaupungin kylpylöistä ("balneum") sijaitsi Oktagonikirkon lähellä. Se oli rakennettu noin vuonna 30 eaa. Siihen kuuluivat myös palaestra sekä "thyroreion", jossa maksettiin sisäänpääsymaksu, ja "elaiothesio", jossa öljyttiin keho urheilua varten. Kylpylä oli alun perin vain miesten käytössä, mutta muutettiin 500-luvulla jaa. sopivaksi sekä miehille että naisille. Osa rakennuksesta lakkasi toimimasta kylpylänä 600-luvulla ja muutettiin asunnoksi. Toinen kylpylä sijaitsi Basilika B:n eteläpuolella ja kolmas mahdollisesti Oktagonikirkon eteläpuolella.


title: Filippoi

text: Kaupungin hautausmaat, jotka olivat käytössä sekä roomalaisella että kristillisellä ajalla, sijaitsivat kaupungin länsi- ja itäpuolilla. Noin kaksi kaksilometriä itään Neapoliin portista, samalla paikalla kuin alueen neoliittinen asutus, sijaitsi Gaius Vibius Quartuksen hautamuistomerkki, joka on säilynyt nykyaikaan hyvin, koska se on paikallisessa perinteessä yhdistetty Aleksanteri Suureen. Paikka tunnetaan nykyään kiveen viitaavilla nimillä Dikili Tash (turkkia, ”Pystykivi”) ja Megálo Lithári (”Suuri kivi”). Noin kahden kilometrin päässä kaupungista länteen oli triumfikaari.


title: Filoktetes

text: Filoktetes () oli kreikkalaisessa mytologiassa Herakleen läheinen ystävä ja Pariin surmaaja. Aiskhylos, Sofokles ja Euripides ovat käsitelleet Filoktetesta tragedioissaan.


title: Filoktetes

text: Filoktetes sai Herakleen jousen ja nuolet, koska ainoana kykeni sytyttämään hänen hautarovionsa. Filoktetes aikoi hyökätä seitsemällä laivalla Troijaa vastaan, mutta matkalla käärme puri häntä. Purema alkoi märkiä ja haista niin pahalle, että miehistö Odysseuksen neuvosta jätti hänet Lemnokselle.


title: Filoktetes

text: Lemnoksella Filoktetes sai kärsiä yksin kymmenen vuotta, kunnes Odysseus haki hänet. Oraakkeli oli ennustanut, että Troijan sotaa ei voitettaisi ilman Herakleen nuolia. Kun Filoktetes ampui Pariin Herakleen jousella ja nuolilla, Troijan tuho varmistui.


title: Matthias Flacius

text: Matthias Flacius (, 3. maaliskuuta 1520 – 11. maaliskuuta 1575) oli luterilainen teologi ja uskonpuhdistaja. Flacius toimi Wittenbergissä heprean professorina ja kirjoitti ensimmäisen protestanttisen kirkkohistorian, ns. "Magdeburgin senturiain" julkaisija.


title: Flagellantit

text: Flagellantit olivat 1200–1400-luvuilla esiintyneitä uskonnollisia liikkeitä, joiden jäsenet ruoskivat ruumistaan synnin aiheuttaman turmeluksen kuolettamiseksi. Erityisesti tätä käytettiin katumuksen osoittamiseksi mustan surman aikana, jotta Jumala lopettaisi epidemian. Paavi Klemens VI kielsi vuonna 1349 liikkeen, jota hän piti uhkana omalle asemalleen. Sen jälkeen heitä alettiin vainota ja polttaa rovioilla. Ruoskijoista käytetty nimitys "flangellantit" pohjautuu latinan ruoskimista tarkoittavaan "flagellare"-sanaan.


title: Flagellantit

text: Ensimmäinen kuvaus ilmiöstä on vuodelta 1210. Keski-Italian Perugiassa kaupungin asukkaat olivat alkaneet ruoskia itseään. Mukana olivat niin aateliset kuin aatelittomat, nuoret ja vanhat, ja he kulkivat kaupungin kaduilla vailla rihman kiertämää. Jokaisella oli nahkaremmeistä tehty raippa. Ilmiön kirjaaja munkki Justinos arveli, että käyttäytymisen taustalla oli laittomuuksien ja epäjärjestyksen lisääntyminen, jota piiskaajat halusivat katua ja sovittaa.


title: Flagellantit

text: Itsensä kiduttamista oli tehty kristittyjen munkkien ja erakkojen keskuudessa jo ennen flagellantteja. Piinaaminen katsottiin katumuksen ja hurskauden osoitukseksi. Munkit saattoivat käyttää paljaalla iholla rengashaarniskaa kuolettaakseen lihansa. Toiminta levisi 1200-luvulla luostarien ulkopuolelle kaikkiin yhteiskuntaluokkiin. Naiset osallistuivat siihen yleensä sisätiloissa. Samalla liike muuttui fanaattiseksi: toiminnalla haluttiin saada synnit anteeksi ja kuolemanjälkeinen palkkio.


title: Flagellantit

text: Vähitellen liikkeestä tuli rasite yhteiskuntarauhalle. Flagellantit syyttivät muita epäuskoisiksi ja paholaisen kanssa liittoutuneiksi. He vainosivat juutalaisia. Kirkko piti epäkohtana sitäkin, että papisto syrjäytyi syntien anteeksisaamisesta ja synninpäästöstä. Niinpä paavi kielsi itsensä ruoskimisen ja julisti liikkeen kerettiläiseksi vuonna 1261. Toiminta laatui Italiassa, mutta sen voittokulku jatkui muualla Keski-Euroopassa. Ruttoepidemian eli mustan surman puhkeaminen 1340-luvulla synnytti liikkeen uuden kukoistuksen. Tällöin sen vahvoja tukialueita olivat Speyerin ja Strasbourgin seudut. Muuallakin Saksassa liike sai kannatusta ja kiertävät flagellantit otettiin usein vastaan riemuiten kirkonkellojen soidessa.


title: Flagellantit

text: Yksi flagellanttien lahko oli kuolleistaherättäjät. He yrittivät palauttaa kuolleet henkiin itseään ruoskimalla. Paavi ja Saksan piispat tuomitsivat kuolleistaherättäjät kerettiläisinä kuolemaan vuonna 1349.


title: Flagellantit

text: Liike nousi esille vielä vuonna 1399 Modenassa, jossa yhden miehen näky synnytti kansanliikkeen. Sen johtajat poltettiin kerettiläisinä roviolla. Saksassa nousi vuonna 1414 esille mies, joka julisti itsensä profeetaksi ja alkoi johtaa flagellanttien ryhmää. Hänet poltettiin samana vuonna roviolla. Tätä pidetään liikkeen loppuna.


title: Gaius Flaminius

text: Gaius Flaminius (k. 217 eaa.) oli roomalainen valtiomies. Hän kuului plebeijisukuun ja oli "homo novus" eli sukunsa ensimmäinen senaattiin päässyt. Vuonna 232 eaa. Flaminius oli kansantribuunina, jolloin hän sai voimaan lain ("lex flaminia"), jonka mukaan laajoja alueita Pohjois-Italiasta voitiin jakaa köyhille roomalaisille siirtolaisille. Vuonna 227 eaa. Flaminius toimi preettorina ja Sisilian ensimmäisenä maaherrana. Vuonna 223 eaa. hän oli konsulina ja voitti kelttiläisen insubrien heimon. Flaminius vietti voitostaan triumfin senaatin vastustuksesta huolimatta. Ollessaan kensorina vuonna 220 eaa. hän pani toimeen uudistuksia comitia centuriata -kokouksissa. Hän myös rakennutti Roomasta pohjoiseen vievän sotilastien, Via Flaminian. Vuonna 217 eaa. Flaminius komensi armeijaa, joka lähetettiin Pohjois-Italiaan karthagolaista sotapäällikköä Hannibalia vastaan. Flamnius kuitenkin kukistettiin Trasimenusjärven taistelussa, ja hän sai surmansa. Hän oli kansanvaltaisena poliitikkona Gracchusten edelläkävijä.


title: Erik Fleming

text: Erik Fleming (s. 1487 Kuitia, Parainen – 1548) oli suomalainen sotilas, valtaneuvos, Kuitian kartanonherra ja jonkin aikaa myös koko Suomen käskynhaltija. Hän johti veljensä Ivarin kera sotajoukkoa, joka karkotti tanskalaiset Suomesta vuonna 1523. Hän oli Etelä-Suomen laamanni vuodesta 1525 ja omana aikanaan Suomen vaikutusvaltaisin mies.


title: Erik Fleming

text: Fleming sai läänitykseksi Raaseporin läänin vuonna 1528, ja myöhemmin samana vuonna hän perusti Tammisaaren kaupungin. Vuonna 1542 vuorityöstä kiinnostunut Fleming perusti Ojamon kaivoksen Lohjan pitäjään. Hän peri isältään silloisen Syrjän eli Suitian kartanon, jossa hän, toisin kuin isänsä, myös asui aika ajoin.


title: Henrik Klaunpoika Fleming

text: Henrik Klaunpoika Fleming (15. elokuuta 1584, Åkersholm, Suomi7. marraskuuta 1650, Tukholma) oli suomalainen sotilas ja valtiomies. Hän oli Turun linnan isännän Klaus Hermaninpoika Flemingin ja Elin Henriksdotter Hornin (k. 1609) poika. Fleming kirjoitti yhden ensimmäisistä ruotsinkielisistä omaelämäkerroista. Teos oli tarkoitettu hänen lapsilleen ja se sisältää värikkäitä kertomuksia hänen varhaiselämästään.


title: Henrik Klaunpoika Fleming

text: Hän aloitti uransa Ruotsin kuninkaan Kaarle IX:n hovijunkkarina ja osallistui kuninkaansa mukana sotaretkille. Kustaa II Adolfin tultua kuninkaaksi Henrik Fleming oli ratsumestarina sodissa Tanskaa ja Venäjää vastaan. Hän tuli Viipurin läänin ja Savonlinnan läänin käskynhaltijaksi vuonna 1617, lisäksi Kymenkartanon läänin käskynhaltijaksi vuonna 1618, Karjalan maarykmentin komentajaksi ylennettynä everstiksi 1618, maaherraksi Inkeriin vuonna 1620, Suomen ratsuväen ylipäälliköksi 1622 ja vara-amiraaliksi vuonna 1628. Hän valloitti Jämtlandin vuonna 1644.


title: Henrik Klaunpoika Fleming

text: Henrik Fleming avioitui ensimmäisen kerran vuonna 13. maaliskuuta 1608 Salemissa Ruotsissa Ebba Bååtin (k. 1630) kanssa. Puolison vanhemmat olivat Erland Johansson Bååt sekä Margareta Beurraeus. Avioliitosta syntyivät lapset Märta Fleming (k. 1666), Johan Fleming, Helena Fleming, Erik Fleming (19. helmikuuta 1616, Edeby–19. huhtikuuta 1679, Botkyrka), Claes Fleming (n. 1617–15. tammikuuta 1669, Västrum), Henrik Fleming (21. joulukuuta 1625–3. toukokuuta 1697), Erland Fleming sekä Margareta Fleming (k. 1684).


title: Henrik Klaunpoika Fleming

text: Henrik Fleming avioitui toisen kerran vuonna 1633 Sigrid Kurtzelin kanssa. Toisesta avioliitosta syntyivät lapset Maria Elisabet Fleming sekä Jakob Fleming.


title: Henrik Klaunpoika Fleming

text: Henrik Fleming haudattiin kuoltuaan Mynämäen kirkkoon. Hänen puinen epitafinsa vuodelta 1624 löytyy edelleen kirkon seinältä. Mynämäen kirkon arvokkain taideteos on Henrik Flemingin suvun muurihaudalla oleva saksalaisesta liituhiekkakivestä vuonna 1632 veistetty hautamuistomerkki. Henrik Flemingin haarniska siirrettiin vuonna 2017 näytille Hämeen linnaan